title: John Gregg

text:
Gregg syntyi Lawrencen piirikunnassa Alabamassa Nathan Greggin ja Sarah Pearsall Campin pojaksi. Vuonna 1847 hän valmistui LaGrangen Collegesta Georgiasta, missä hän oli väliaikaisesti työssä matematiikan professorina. Hän opiskeli myöhemmin lakia Tuscumbiassa Alabamassa.
Gregg muutti Freestonen piirikuntaan Texasiin 1852 ja asettui Fairfieldin kaupunkiin. Hänet valittiin alueen tuomariksi ja hän palveli virassa 1855–1860. Vuonna 1858 Gregg nai Mary Francis Garthin Alabamasta, unionisti Jesse Winston Garthin tyttären, jonka isä oli valmis luopumaan sadoista orjistaan pelastaakseen unionin. Gregg oli yksi "Freestone County Pioneer" -sanomalehden perustajista. Lehti oli Freestonen piirikunnan ensimmäinen sanomalehti. Hän käytti sanomalehteään ja poliittista toimivaltaansa kutsuakseen koolle osavaltion puoluekokouksen käsittelemään eroamista Unionista, kun Abraham Lincoln oli valittu presidentiksi 1860.


title: John Gregg

text: Gregg palveli delegaattina Texasin eroamiskokouksessa Austinissa tammikuussa 1861. Delegaatio antoi eroamisjulistuksen 1. helmikuuta 1861. Gregg oli yksi konvention kuudesta jäsenestä, jotka valittiin edustamaan Texasia väliaikaiseen konfederaation kongressiin Montgomeryyn Alabamaan ja myöhemmin Richmondiin Virginiaan.


title: John Gregg

text: Gregg palveli väliaikaisessa konfederaation kongressissa Manassassin eli Bull Runin ensimmäiseen taisteluun, jonka jälkeen hän palasi Texasiin ja muodosti 7. Texasin jalkaväkirykmentin. Gregg ja 7. Texasin jalkaväkirykmentti osallistuivat ensimmäiseen taisteluunsa Fort Donelsonissa 12.–16. helmikuuta 1862, missä he jäivät sotavangeiksi. Hänet lähetettiin Fort Warreniin Bostoniin, Massachusettsiin. Hän vapautui myöhemmin samana vuonna vankienvaihdossa, minkä jälkeen Gregg ylennettiin prikaatinkenraaliksi 29. elokuuta 1862 ja sijoitettiin Mississippin taistelunäyttämölle.


title: John Gregg

text: Greggin ensimmäinen suuri toimi Mississippissä oli Raymondin taistelu 12. toukokuuta 1863, missä hänen 3 000-miehinen prikaatinsa taisteli kovan kuuden tunnin taistelun 10 000 miehen Unionin XVII armeijakuntaa vastaan. Vihollisen voimia komensi Unionin kenraalimajuri James B. McPherson. Gregg pakotettiin perääntymään Jacksoniin Mississippiin Raymondin taistelun jälkeen, missä hän osallistui Jacksonin taisteluun 14. toukokuuta 1863.


title: John Gregg

text: Vicksburgin taistelun häviön jälkeen Gregg siirrettiin itäiselle sotanäyttämölle, missä hän osallistui Chickamaugan taisteluun. Gregg haavoittui vakavasti taistelussa. Toivuttaan haavoistaan Gregg sai komentoonsa kuuluisan Hoodin texasilaisprikaatin Pohjois-Virginian armeijassa. Gregg otti osaa kevään 1864 sotaretkiin, osallistui Wildernessin, Spotsylvanian käräjätalon ja Cold Harborin taisteluihin ja Petersburgin piiritykseen.


title: John Gregg

text: Gregg kaatui Petersburgin piirityksessä johtaessaan Darbytown Roadin suuntaista vastahyökkäystä 7. lokakuuta 1864. Hänen leskensä Mary Garth Gregg matkusti rintamalinjojen läpi hakemaan ruumiin. Gregg on haudattu Odd Fellowsin hautausmaahan Aberdeeniin, Mississippiin.


title: John Gregg

text: Greggin piirikunta Texasissa nimettiin hänen mukaansa, kun se muodostettiin 1873.


title: Frances Marion

text: Marion Benson Owens, taiteilijanimeltään Frances Marion (18. marraskuuta 1888 San Francisco – 12. toukokuuta 1973 Los Angeles) oli yhdysvaltalainen elokuvakäsikirjoittaja. Hän voitti kaksi Oscaria ja oli ehdolla kolmannenkin saajaksi.


title: Frances Marion

text: Marionin laajan tuotannon joukossa ovat muiden muassa käsikirjoitukset elokuviin "Anna Karenina" (1927), "Big House" (1930), "Mestari" (1931), "Naisten suosikki" (1933) ja "Kamelianainen" (1936). Hän tuli tunnetuksi myös ystävyydestään ja yhteistyöstään näyttelijä Mary Pickfordin kanssa.


title: Frances Marion

text: 84-vuotiaaksi elänyt Marion oli elämänsä aikana naimisissa muiden muassa näyttelijä Fred Thomsonin ja ohjaaja George W. Hillin kanssa.


title: Tuottorahasto

text: Tuottorahasto tarkoittaa sijoitusrahastoa, joka jakaa vuosittain osan voitostaan rahasto-osuudenomistajille.


title: Tuottorahasto

text: Samasta sijoitusrahastosta on usein tarjolla sekä tuotto- että kasvuosuuksia. Tuottorahasto vastaa sijoitusrahastoa, jossa on vain tuotto-osuuksia.


title: Tulipyrstötetra

text: Tulipyrstötetra ("Aphyocharax rathbuni") on tetroihin kuuluva eteläamerikkalainen kala, jota pidetään myös akvaarioissa.


title: Tulipyrstötetra

text: Tulipyrstötetra kasvaa noin 3-5 cm pitkäksi. Sillä on hopeanhohtoisen sinivihreä vartalo. Pyrstö ja peräevä ovat punaiset. Koiraan evien kärjet ovat valkoiset.


title: Tulipyrstötetra

text: Tulipyrstötetroja elää villeinä Etelä-Amerikassa Paraguay-joelta Argentiinaan.


title: Tulipyrstötetra

text: Tulipyrstötetra on rauhallinen päiväaktiivinen parvikala, joka viihtyy akvaariossa, jossa on kasvitiheikköjä.


title: Tulipyrstötetra

text: Tulipyrstötetra syö lihapitoista ruokaa. Sopivat vesiolot ovat lämpötila 20–26 °C, happamuus pH 6–7,5.


title: Anita Loos

text: Corinne Anita Loos (26. huhtikuuta 1888 Sissons, Kalifornia, USA – 18. elokuuta 1981 New York, USA) oli yhdysvaltalainen elokuvakäsikirjoittaja, joka aloitti uransa mykkäelokuvien aikakaudella 1910-luvulla. Hän syntyi Kaliforniassa ja kuoli 93-vuotiaana New Yorkissa.


title: Anita Loos

text: Loosin romaaneihin perustuvia elokuvia ovat "Herrat pitävät vaaleaveriköistä" (1953, romaani 1926) ja "Herrat naivat tummaverisiä" (1955, romaani 1929). Tuottelias kirjoittaja työskenteli uransa aikana myös näytelmäkirjailijana.


title: J-2 (rakettimoottori)

text: J-2 oli Rocketdynen valmistama nestemäistä vetyä polttoaineena käyttänyt rakettimoottori, jota käytettiin Saturn V -raketin toisessa ja kolmannessa vaiheessa. Sitä ollaan ottamassa käyttöön osaksi uutta Project Constellationia.


title: J-2 (rakettimoottori)

text: Saturn V:n toisessa vaiheessa S-II:ssa oli viisi J-2-moottoria. Kolmannessa vaiheessa S-IVB:ssa oli yksi J-2. S-IVB:ä käytettiin myös Saturn IB-raketissa. Niitä oli tarkoitus käyttää myös ehdotteiden asteelle jääneiden Nova-rakettien ylemmissä vaiheissa.


title: J-2 (rakettimoottori)

text: Aikanaan J-2-moottoreiden uniikki piirre oli niiden kyky syttyä uudestaan sammuttamisen jälkeen. S-IVB:ssä sitä poltettiin kahdesti. Ensimmäisellä 2 minuutin poltolla viimeisteltiin Apollo-aluksen siirtymä kiertoradalle, minkä jälkeen moottori sammutettiin. Kun miehistö oli tarkastanut aluksen toiminnan kiertoradalla, moottori sytytettiin uudestaan translunar injectionia varten. Tällä toisella 6,5 minuutin poltolla Apolla kiihdytti pakonopeuteen ja kohti Kuuta.


title: J-2 (rakettimoottori)

text: 1964 aloitettiin kokeellinen ohjelma J-2:n toimintakyvyn parantamiseksi nimellä J-2X, jota ei tule sekoittaa uudempaan saman nimiseen varianttiin. Merkittävin muutos oli alkuperäisen gas generator cycle muuttaminen tap-off cycleksi, missä kuuma kaasu johdettiin palokammioon hanasta erillisen polttimen sijaan. Osien vähentämisen lisäksi tämä vähensi moottorin käynnistysvaikeuksia ja ajoitusongelmia. Muita muutoksia olivat laajemman toiminta-alueen kuristamisjärjestelmä, mikä vaati myös lukuisia sekoitusjärjestelmiä polttoaineen ja hapettimen kelvolliseen sekoittamiseen vaihtelevissa paineolosuhteissa. Moottoriin tehtiin myös "joutokäynti", jonka aikana moottori tuotti vain vähän työntövoimaa. Tätä voitaisiin käyttää kiertoradalla tapahtuvaan manööveriin tai sekoittamaan polttoaine säiliöissä ennen polttoa.


title: J-2 (rakettimoottori)

text: Testiohjelman aikana Rocketdyne tuotti myös pienen kuuden moottorin koesarjan esituontantomalleja nimellä J-2S. Näitä koepoltettiin useita kertoja vuosina 1965–1972, kaikkiaan 30 858 sekuntia (n. 8½ tuntia). 1972 tuli selväksi, että Saturnille ei kehitetä seuraajaa ja ohjelma lopetettiin. NASA harkitsi J-2S:n käyttämistä lukuisissa tehtävissä ja jonkin aikaa oli suunnitelmissa käyttää niitä viisi avaruussukkulassa.


title: J-2 (rakettimoottori)

text: Samaan aikaan kun J-2S kehitettiin, NASA rahoitti myös projektia, jossa J-2S:n turbokoneistoja ja putkitusta käytettäisiin uuden aerospike-suuttimen kanssa. Tämä parantaisi toimintakykyä edelleen, erityisesti ilmakehässä lentävissä vaiheissa kuten S-II. Kaksi versiota rakettettiin J-2T-200k, joka synnytti 890 kN työntövoimaa ja J-2T-250k, joka synnytti 1112 kN työntövoimaa.


title: J-2 (rakettimoottori)

text: Kuten J-2S:n kanssa, työ J-2T:n parissa eteni pitkiin maakokeisiin, mutta kehitys lopetettiin, kun Apollon jälkeen kehitys väheni.


title: J-2 (rakettimoottori)

text: J-2:n kehitystä jatketaan nimellä J-2X uuden Project Constellationin puitteissa. Ohjelman Apolloon pohjautuvan Orion-avaruusaluksen on tarkoitus korvata avaruussukkulat, jotka poistuivat käytöstä 2010.Valmistaja: Rockwell International/Rocketdyne


title: Paul Rudd

text: Paul Stephen Rudd (s. 6. huhtikuuta 1969 Passaic, New Jersey) on yhdysvaltalainen näyttelijä. Hän syntyi Passaicissa, New Jerseyssä, juutalaisille maahanmuuttajille Yhdysvalloissa.


title: Paul Rudd

text: Rudd on esiintynyt muiden muassa elokuvissa "Clueless" (1995), "Hellyyteni kohde" (1998), "Oman elämänsä sankari" (1999), "Kaksi päivää" (2003), "40 v. ja neitsyt" (2005), "Paksuna" (2007), "I Love You, Man" (2009) ja "This Is 40" (2012) ja "" (2013). Hän on näytellyt televisiosarjoissa sarjoissa "Rakkaat siskot" ja "Frendit". Hän näyttelee Scott Langia / Muurahaismiestä Marvel Cinematic Universen elokuvissa, alkaen elokuvasta "Ant-Man" (2015). Hän uusii rooliinsa elokuvissa "" (2016), "Ant-Man and the Wasp" (2018) ja "" (2019).


title: Paul Rudd

text: Paul Rudd meni naimisiin Julie Yaegerin kanssa vuonna 2003. Pariskunnalla on kaksi lasta.


title: Donald Audette

text: Donald Audette (s. 23. syyskuuta 1969 Laval, Québec, Kanada) on kanadalainen ammattilaisjääkiekkoilja, joka pelasi urallaan 14 kautta NHL-liigassa. Audette pelasi NHL:ssä 735 runkosarjaottelua, joissa hän teki 509 tehopistettä.


title: Donald Audette

text: Audette pelasi vuonna 1985 juniorijääkiekkoa kotikaupunkinsa Laval-Laurentides-joukkueessa QAAA-juniorisarjassa. Seuraavaksi kaudeksi hän siirtyi QMJHL:n Laval Titansin joukkueeseen. Kolmannella QMJHL-kaudellaan 1988–1989 hän teki 70 ottelussa 76 maalia ja 85 syöttöä. Samalla kaudella Laval eteni Memorial Cup -finaaliin, jonka se kuitenkin hävisi. Buffalo Sabres varasi Audetten saman vuoden numerolla 183. Kykyjenetsijöiden mukaan Audette oli liian pienikokoinen fyysiseen NHL:ään, minkä vuoksi hänet varattiin vasta korkealla varausnumerolla, vaikka hän oli tehnyt juniorisarjoissa paljon pisteitä.


title: Donald Audette

text: Audette teki sopimuksen Buffalon kanssa ja siirtyi seuran farmijoukkueeseen Rochester Americansiin AHL:ään. Hän pelasi loistavan tulokaskauden AHL:ssä ja voitti Dudley "Red" Garrett Memorial Awardin eli parhaan tulokkaan palkinnon. Audette pelasi ensimmäiset NHL-ottelunsa keväällä 1990 pudotuspeleissä, kun Buffalo tarvitsi loukkaantuneen pelaajan tilalle korvaajan. Kahdessa ottelussa Audette ei tehnyt tehopisteitä. Seuraavalla kaudella Audette pelasi kahdeksan ottelua NHL:ssä ja teki ensimmäiset pisteensä NHL:ssä: neljä maalia ja kolme syöttöä kahdeksassa ottelussa.


title: Donald Audette

text: Kaudella 1991–1992 Audette teki 63 ottelussa 31 maalia ja 17 syöttöä. Buffalo nimesi Audetten kauden parhaaksi tulokkaakseen. Audettesta tuli Buffalolle tärkeä hyökkääjä, ja hän pelasi joukkueessa yhdeksän vuotta. Kahdesti hänen kautensa keskeytyi loukkaantumiseen; kauden 1992–1993 puolivälissä hän loukkasi polvensa, ja kaudella 1995–1996 polvea oli korjattava leikkauksella.


title: Donald Audette

text: Kesällä 1998 Buffalo myi Audetten Los Angeles Kingsiin. Audetten tehokkuus väheni Los Angelesissa. Hän pelasi joukkueessa kaksi vajaata kautta eikä saavuttanut samanlaisia suorituksia kuin Buffalossa pelatessaan. Los Angeles myikin Audetten Frantisek Kaberlen kanssa Atlanta Thrashersiin, josta se sai vaihdossa Kelly Buchbergerin ja Nelson Emersonin.


title: Donald Audette

text: Atlantassa Audette pelasi paremmin, ja kausi 2000–2001 oli hänen uransa paras. Hän ehti pelata Atlantassa 64 ottelua, joissa teki 32 maalia ja 39 syöttöä, ja hänet valittiin un. Atlanta kuitenkin myi kauden loppupuolella Audetten takaisin Buffaloon ja sai kaupassa vastineeksi lupaavan Kamil Piroksen ja varausvuoron. Buffalossa Audette pelasi runkosarjan 12 viimeistä ottelua ja pudotuspelit. Buffalo putosi pudotuspelien toisella kierroksella. Kauden jälkeen Audettesta tuli pelaajasopimuksen päätyttyä vapaa pelaaja.


title: Donald Audette

text: Audette solmi sopimuksen Dallas Starsin kanssa heinäkuussa 2001. Hänellä ja Dallasin valmentajalla Ken Hitchcockilla oli erimielisyyksiä, joten Dallas myi Audetten Shaun Van Allenin kanssa Montreal Canadiensiin marraskuussa 2001. Dallas sai Montrealilta kaupassa Benoit Brunet'n ja Martin Rucinskyn. Audette loukkaantui joulukuun alussa ja oli sivussa maaliskuun 2002 loppuun ja pelasi kaudella vain 13 ottelua Montrealissa. Audetten otteet eivät olleet seuraavallakaan kaudella Montrealissa kovinkaan vakuuttavia, ja joukkue lähetti hänet kertaalleen farmijoukkueeseen Hamilton Bulldogsiin pelaamaan. Joulukuun 2003 lopussa Montreal laittoi hänet waiver-listalle, ja kun mikään muu NHL-joukkue ei ollut kiinnostunut Audettesta, osti Montreal Audetten sopimuksen ulos 2. tammikuuta 2004. Audette solmi uuden pelaajasopimuksen Florida Panthersin kanssa 15. tammikuuta. Hän pelasi Floridassa 28 ottelua. Kauden jälkeen hän ei enää pelannut NHL:ssä ja lopetti uransa virallisesti joulukuussa 2005.


title: Donald Audette

text: Audette oli pienikokoinen laitahyökkääjä.


title: Kim Rhodes

text: Kimberly "Kim" Rhodes (s. 7. kesäkuuta 1969) on yhdysvaltalainen näyttelijä. Hän on tullut tunnetuksi rooleistaan sarjoissa "Zackin ja Codyn viiden tähden elämää", "Another World" ja "As the World Turns".


title: Kim Rhodes

text: Rhodes syntyi Portlandissa, Oregonissa, ja opiskeli Etelä-Oregonin sekä Templen yliopistoissa. Hän meni vuonna 2006 naimisiin Travis Hodgesin kanssa.


title: Petersburgin piiritys

text: Petersburgin piiritys oli sarja taisteluita Yhdysvaltojen sisällissodassa, jotka käytiin Virginiassa Petersburgin kaupungin ympäristössä. Taistelut käytiin 9. kesäkuuta 1864 - 25. maaliskuuta 1865. Vaikka taistelut tunnetaan yleisesti nimellä Petersburgin piiritys, se ei ollut klassinen piiritys, jossa koko kaupunki on piiritettynä ja huoltolinjat katkaistu.


title: Petersburgin piiritys

text: Petersburgin piiritys kesti kymmenen kuukautta, jona aikana kenraaliluutnantti Ulysses S. Grantin joukot tekivät epäonnistuneita hyökkäyksiä Petersburgin valtaamiseksi ja rakensivat 30 mailia juoksuhautalinjoja kaupungin etelä- ja itäpuolelle. Petersburg oli elintärkeä huollettaessa Robert E. Leen Pohjois-Virginian armeijaa konfederaation pääkaupungista Richmondista. Surullisen kuuluisaksi tuli Kraatterin taistelu, jossa pohjoisvaltioiden kenraali Ambrose Burnside keksi räjäyttää 30. heinäkuuta 1864 tunneliin kaivettuja räjähteitä etelävaltiolaisten linjojen alla. Räjäytys sai aikaan valtavan kraatterin, johon Unionin omat joukot juuttuivat hyökätessään, ja tappiot olivat 5 300 miestä konfederaation joukkojen murhaavassa tulessa.


title: Petersburgin piiritys

text:
Lee taipui viimein ylivoiman edessä, kun uhkana oli huoltolinjojen katkaisu ja kaupungin täydellinen piiritys huhtikuussa 1865, mikä johti perääntymiseen ja etelävaltioiden antautumiseen Appomattoxin sotaretken jälkeen.
Petersburgin piiritys tarjosi esimakua juoksuhautasodankäynnistä, josta tuli hallitseva taktiikka ensimmäisessä maailmansodassa. Petersburgin taisteluissa oli myös koko sodan suurin joukko mustia sotilaita pohjoisvaltioiden puolella. Nämä mustat joukko-osastot kärsivät suuria tappioita esimerkiksi Kraatterin ja Chaffinin farmin taisteluissa.


title: Petersburgin piiritys

text: Petersburgin piirityksen taistelut:


title: Ladislav Rygl

text: Ladislav Rygl (s. 16. heinäkuuta 1947) on entinen Tšekkoslovakiaa edustanut yhdistetyn hiihtäjä, joka kilpaili 1960- ja 1970-luvuilla. Hän voitti kultaa normaalikilpailussa hiihdon MM-kisoissa 1970.


title: Ladislav Rygl

text: Ladislav Ryglin saman niminen poika kilpaili myös yhdistetyssä. Hän osallistui maailmancupiin 1990- ja 2000-luvuilla.


title: 1995 SN55

text: 1995 SN on asteroidi tai mahdollisesti komeetan ydintä muistuttava jääkappale, joka löydettiin vuonna 1995 Saturnuksen radan takaa. Se on tyypin SE kentauri ja kappaleen läpimitan arvellaan olevan 170–380 kilometriä.


title: 1995 SN55

text: Kohde tunnetaan ainoastaan 36 päivän mittaisesta havaintosarjasta, jonka perusteella sen rata määriteltiin. Nykyisin asteroidin sijainti on kuitenkin tuntematon. Kohteen katoaminen johtunee siitä, ettei kappale liikukaan havainnoista lasketulla radalla. On arveltu, että tällä erotuksella saattaa olla yhteys muutamien avaruusluotainten liikkeestä havaittuun arvoitukselliseen Pioneer-anomaliaan.


title: Rantakatkero

text: Rantakatkero ("Gentianella uliginosa", myös "Gentiana uliginosa") on yksivuotinen, Euroopassa harvinaisena tavattava ketokatkeroiden suvun kasvi. Suomessa laji on erittäin harvinainen.


title: Rantakatkero

text: Rantakatkero kasvaa 5–20 cm korkeaksi. Varsi on haaraton tai niukalti pystyhaarainen, ja nivelvälejä on 1–3. Kasvin sirkkalehdet ovat tavallisesti vielä kukinta-aikana tuoreita varren tyvellä. Vastakkain olevat varsilehdet ovat ehytlaitaisia, ruodittomia, kiilamaisia ja puikeita. Suppilomaiset kukat ovat sinipunaisia ja neli- tai viisiliuskaisia. Rantakatkero kukkii Suomessa elo-syyskuussa. Vuotuiset kannanvaihtelut ovat suuria ja kasvin siemenet säilyttävät itämiskykynsä useita vuosia odottaen suotuisia kasvuolosuhteita.


title: Rantakatkero

text: Rantakatkeroa kasvaa ainoastaan Euroopassa. Läntisimmät kasvustot ovat Britteinsaarilla ja Pohjois-Ranskassa, josta levinneisyysalue jatkuu Atlantin rannikkoa itään Norjan etelärannikolle ja Itämerelle Keski-Ruotsiin, Etelä-Suomeen ja Balttiaan asti. Paikoitellen lajia tavataan myös sisämaassa muun muassa Ruotsissa, Länsi-Venäjällä ja Pohjois-Puolassa. Suomessa rantakatkeroa tavataan Ahvenanmaalla ja Varsinais-Suomen rannikko- ja saaristoalueella. Ahvenanmaalla lajia esiintyy yhä paikoin hyvinkin runsaasti, mutta kaiken kaikkiaan rantakatkero on suuresti taantunut niin Suomessa kuin muuallakin Euroopassa.


title: Rantakatkero

text: Rantakatkero on kulttuurikasvi, joka kasvaa laidunnetuilla, matalakasvuisilla merenrantaniityillä, joskus myös sisämaan rantaniityillä. Laji on kärsinyt suuresti perinteisen karjanlaidunnuksen loppumisesta, joka on johtanut rantojen umpeenkasvuun. Rantakatkeron saattaa sekoittaa joskus merenrannoilla kasvavaan horkkakatkeroon ("Gentianella amarella").


title: Nancy Kerrigan

text: Nancy Kerrigan (s. 13. lokakuuta 1969 Stoneham, Massachusetts) on yhdysvaltalainen taitoluistelija. Hän voitti pronssia talviolympialaisissa 1992 ja hopeaa 1994.


title: Nancy Kerrigan

text: Kerrigan oli vuonna 1993 naisten yksinluistelun Yhdysvaltain-mestari. Hän voitti myös taitoluistelun maailmanmestaruuskilpailuissa pronssia (1991) ja hopeaa (1992).


title: Nancy Kerrigan

text: Taitoluistelija Tonya Hardingin lähipiiri palkkasi Shane Stantin pahoinpitelemään Kerriganin 6. tammikuuta 1994 tämän uraa sabotoidakseen. Syylliset tuomittiin oikeudessa, ja Kerriganin toipuminen oli nopeaa.


title: Nancy Kerrigan

text: Kerrigan meni heti uransa jälkeen naimisiin agenttinsa Jerry Solomonin kanssa. Pariskunta on saanut kuusi keskenmenoa ja kolme lasta; Matthew (s. 1996), Brian (s. 2005) ja Nicole (s. 2008).


title: Nancy Kerrigan

text: Kerrigan osallistui vuonna 2017 Yhdysvaltain Tanssii tähtien kanssa -ohjelmaan sijoittuen kuudenneksi 12:n parin joukossa.


title: David Haye

text: David Deron Haye (s. 13. lokakuuta 1980 Lontoo, Englanti) on englantilainen nyrkkeilijä ja entinen WBA-, WBO- ja WBC-ammattilaisliittojen alemman raskaansarjan maailmanmestari ja entinen WBA:n raskaansarjan maailmanmestari.


title: David Haye

text: Amatöörinä Hayen parhaaksi saavutukseksi jäi hopeamitali 2001 Belfastin MM-kisoista, missä hän voitti raskaassa sarjassa välierissä Sebastian Köberin, mutta hävisi loppuottelussa Kuuban Odlanier Solísille.


title: David Haye

text: Ammattilaiseksi Haye ryhtyi joulukuussa 2002. Ensimmäisessä ottelussaan hän tyrmäsi Tony Boothin toisessa erässä. Vuonna 2003 hän voitti kaikki seitsemän otteluaan tyrmäyksellä, merkittävimpinä voitot kongolaisesta Lolenga Mockista, sekä Britannian mestaruusottelu Tony Dowlingia vastaan, jonka hän voitti ensimmäisen erän tyrmäyksellä. Vuonna 2004 hän otteli 40-vuotiasta entistä WBO:n maailmanmestaria Carl Thompsonia vastaan IBO-liiton maailmanmestaruudesta, mutta joutui heittämään pyyhkeen kehään viidennessä erässä. Haye kuitenkin jatkoi uraansa ja voitti seuraavat ottelunsa tyrmäyksellä heti alkuerien aikana.


title: David Haye

text: Joulukuussa 2005 Haye pääsi Euroopan-mestaruusotteluun Aleksandr Gurovia vastaan ja tyrmäsi vastustajansa vain 45 sekunnin jälkeen. Hän puolusti titteliään Lasse Johansenia, Ismail Abdoulia ja Giacobbe Fragomenia vastaan. Abdoulia vastaan käyty ottelu oli ainoa Hayen uralla, joka kesti täydet erät, ja päättyi hänen voittoonsa kaikin tuomariäänin. Voitto Fragomenista takasi pääsyn MM-otteluun. Välissä Haye kävi voittamassa raskaassa sarjassa Tomasz Boninin ensimmäisen erän teknisellä tyrmäyksellä. 10. marraskuuta 2007 käydyssä ottelussa vastaan asettui hallitseva mestari, Ranskan Jean-Marck Mormeck ja panoksena oli WBC:n sekä WBA:n tunnustama maailmanmestaruus. Ottelu päättyi Hayen voittoon teknisellä tyrmäyksellä seitsemännessä erässä. 8. maaliskuuta 2008 hän puolusti mestaruuttaan walesilaista Enzo Maccarinellia vastaan, ja panoksena oli lisäksi Maccarinellin hallussa ollut WBO-liiton mestaruus. Ottelu päättyi Hayen voittoon teknisellä tyrmäyksellä toisessa erässä.


title: David Haye

text: Pian Maccarinelli-voittonsa jälkeen Haye ilmoitti siirtyvänsä raskaaseen sarjaan. Toukokuussa 2008 hän luopui mestaruusvöistään.


title: David Haye

text: Ensiottelussaan raskaassasarjassa Haye voitti entisen WBA-haastaja Monte Barrettin teknisellä tyrmäyksellä viidennessä erässä. Seuraavassa ottelussaan Hayen piti kohdata raskaansarjan kiistaton mestari Volodymyr Klytško. Kamppailu kuitenkin peruuntui. Klytškon sijaan Haye kohtasi Nikolai Valujevin. Haye riisti marraskuussa 2009 WBA-liiton raskaansarjan maailmanmestaruuden Valujevilta tuomariäänin 116–112, 116–112, 114–114.


title: David Haye

text: Ensimmäisen kerran Haye puolusti mestaruutta John Ruizia vastaan. Haye voitti ottelun yhdeksännessä erässä Ruizin kulmauksen luovutettua ottelun. Marraskuussa 2010 Haye voitti Audley Harrisonin teknisellä tyrmäyksellä kolmannessa erässä.


title: David Haye

text: Heinäkuussa 2011 Haye hävisi pistein Volodymyr Klytškolle WBA-, WBO-, IBF- ja IBO-liittojen sekä The Ringin maailmanmestaruusottelussa Hampurissa Saksassa.


title: Jumalan Poika

text: Jumalan Poika on Raamatun Vanhassa ja Uudessa testamentissa esiintyvä ilmaus, joka kristinuskossa tavallisesti viittaa Jeesuksen ainutlaatuiseen asemaan suhteessa Isään Jumalaan.


title: Jumalan Poika

text: Juutalaisessa traditiossa ja teologiassa ilmaus "Jumalan poika" voi viitata enkeleihin, ihmisiin tai ihmiskuntaan kokonaisuutena. Se viittaa siis aina luotuihin olentoihin eikä sinänsä jumalalliseen olentoon.


title: Jumalan Poika

text: Samantapaista terminologiaa on käytetty muuallakin kuin juutalais-kristillisessä traditiossa ja jo ennen Jeesuksen aikaa. Aleksanteri Suuri käytti itsestään ilmausta "Ammonin poika" tai "Zeuksen poika" julistaen näin itsensä jossain mielessä jumalalliseksi. Kreikkalaiset ja makedonialaiset eivät tunnustaneet häntä Zeuksen tai Dionysioksen veroiseksi Jumalaksi. Silti hänen ympärilleen syntyi uskonnollinen henkilökultti. Rooman keisari Augustus käytti itsestään nimitystä "divi filius", "jumalallistuneen (Julius Caesarin) poika". Kreikan kielen vastaava ilmaus "hyios tu theu" vastaa myös latinan ilmausta "dei filius", "Jumalan Poika". Uudessa Testamentissa tämä sanonta esiintyy useimmiten määrätyssä muodossa "ho hyios tu theu" viitaten näin tiettyyn henkilöön, Jeesus Nasaretilaiseen.


title: Jumalan Poika

text: Jeesuksen palvonta Jumalan Poikana poikkeaa muista Jumalan poika -kulteista siinä, että kyseessä on yksijumalaisesta uskonnosta: Kristitylle Jeesus on ainoan todellisen Jumalan, maailman Luojan, Vanhan testamentin Jahven Poika, ja samalla jumaluuden toinen persoona.


title: Jumalan Poika

text: On huomattava, että kristinuskossa "Jumalan Poika" tarkoittaa eri asiaa kuin "Jumalan lapsi". Jälkimmäistä ilmausta voidaan käyttää jokaisesta kristitystä. Tämä ero on tärkeä kristillisen ihmiskäsityksen kannalta. Kristinuskon mukaan ihminen on Jumalan lapseksi otettunakin luotu olento, kun taas Jeesus ei ole luotu vaan samaa olemusta kuin Isä Jumala.


title: Jumalan Poika

text: Sanan Poika kirjoittaminen isolla alkukirjaimella ilmaisee tavallisesti kristillisen opin mukaista tulkintaa että Jeesus Jumalan Poikana on samaa jumalallista olemusta kuin Isä Jumala. Ison alkukirjaimen käyttö ei ole peräisin Raamatun alkukielistä, vaan on myöhemmin syntynyt käytäntö. Heprean kielessä, jolla Vanha testamentti on kirjoitettu, ei ole erikseen isoja ja pieniä kirjaimia, ja kreikkaakin kirjoitettiin Jeesuksen aikana usein vain tikkukirjaimilla. Suomen kielessä ison alkukirjaimen merkitys korostuu määrätyn artikkelin puuttumisen vuoksi.


title: Elokuun rapsodia

text: Elokuun rapsodia on japanilainen elokuva vuodelta 1991. Akira Kurosawan ohjaama ja käsikirjoittama elokuva kertoo kolmen eri sukupolven suhtautumisesta elämään Japanissa toisen maailmansodan atomipommi-iskujen jälkeen.


title: Elokuun rapsodia

text: Elokuvan keskeinen hahmo on vanha nainen, joka on menettänyt aviomiehensä Nagasakin atomipommi-iskussa. Hän viettää kesää neljän lapsenlapsensa kanssa, ja kuulee Havaijille muuttaneen veljensä haluavan tavata naisen ennen kuolemaansa.


title: Karakallion koulu

text: Karakallion yläaste on Espoon Karakalliossa sijaitseva yläkoulu. Koulussa on jokaista koululaisten vuosiluokkaa kohden kaksi musiikkipainotteista luokkaa. Karakallion koulussa on 429 oppilasta lukuvuonna 2018-2019. Koulun rehtori oli marraskuussa 2018 Seija Väätäinen.


title: Otto Immanuel Colliander

text: Otto Immanuel Colliander (9. huhtikuuta 1848 Valkeala – 17. joulukuuta 1924 Savonlinna) oli käytännöllisen teologian professorina 1883–1897, silloisen Kuopion hiippakunnan (josta myöhemmin tuli Oulun hiippakunta) piispana 1897–1899 ja Savonlinnan hiippakunnan (myöhemmin Viipurin ja Mikkelin hiippakunta) piispa 1899–1924.


title: Otto Immanuel Colliander

text: Teologina Colliander oli huomattavimpia raamatullisen suunnan eli beckiläisyyden edustajia Suomessa. Yhteiskunnalliselta ajattelultaan hän oli arvokonservatiivi. Hänen kirjallisista töistään tärkein on kesken jäänyt Suomen papiston matrikkeli "Suomen kirkon paimenmuisto 19:n vuosisadan alusta nykyaikaan", joka on edelleen keskeinen lähdeteos. Käytännöllisen teologian tutkijana Collianderin erikoisalaa oli hymnologia eli virsitutkimus, ja 1800-luvun viimeisinä vuosikymmeninä hän Suomessa tämän alan merkittävimpiä asiantuntijoita.


title: Otto Immanuel Colliander

text: Collianderin isoisä oli Valkealan kartanon omistaja, luutnantti Gustaf Adolf Colliander, joka oli herännäisyyden keskeisiä henkilöitä. Myös isä Alexander Magnus Colliander lukeutui heränneisiin, ja O. I. Colliander kävi tunnetun herännäispapin Johan Fredrik Berghin rippikoulun Rantasalmella.


title: Otto Immanuel Colliander

text: Colliander valmistui filosofian kandidaatiksi vuonna 1871 ja teki sen jälkeen yli vuoden mittaisen opintomatkan Ruotsin ja Tanskan kautta Saksaan, jossa hän opiskeli teologiaa Erlangenissa. Teologian kandidaatin tutkinnon hän suoritti vuonna 1877. Samana vuonna hänet vihittiin papiksi. Valmistuttuaan Colliander toimi teologisen tiedekunnan katekeettisten (kristillinen opetus) ja homileettisten (saarnaoppi) harjoitusten ohjaajana ja hoiti Suomen kaartinpataljoonan kirkkoherran virkaa. Teologian lisensiaatin tutkinnon hän suoritti vuonna 1881 ja sai samalla myös teologian tohtorin arvon. Collianderin lisensiaatinväitöskirja "Om den kyrkliga psalmen jemte inledning till evangelisk-luthersk hymnologi" 1880 käsitteli virsitutkimusta. Käytännöllisen teologian professorin virkaa varten hän julkaisi Raamatun kirkkokäsitystä käsittelevän väitöskirjan "Grunddragen af det bibliska kyrkobegreppet" (1882).


title: Otto Immanuel Colliander

text: Käytännöllisen teologian professorina Colliander oli vuosina 1883–1897. Sen ohella hän hoiti kirkkohistorian professorin virkaa vuosina 1892–1897. Colliander jätti yliopistovirat saatuaan nimityksen Kuopion hiippakunnan piispaksi vuonna 1887. Vuonna 1899 hänet valittiin kolmannelta vaalisijalta Savonlinnan hiippakunnan piispaksi, jota virkaa hän hoiti kuolemaansa asti.


title: Otto Immanuel Colliander

text: Piispa Collianderin suhteet viranomaisiin olivat hyvät. Hänen käsityksensä yhteiskunnasta oli hierarkkinen: hän korosti, että kirkon on toteltava hallitsijaa silloinkin, kun tämä on väärässä. Tämän takia hän oli ehdottoman lojaali Venäjän keisarille ja tämän edustajille Suomessa, ja kenraalikuvernööri Nikolai Bobrikov olikin ilmoittanut tukevansa Collianderia Savonlinnan piispanvaalissa. Collianderia myös arvosteltiin taantumuksellisena. Yksi kriittisistä näkemyksistä on Joel Lehtosen "Kerran kesällä" -romaanin piispa Collopaeus.


title: Otto Immanuel Colliander

text: Teologisesti Colliander liittyi samaan saksalaisen Johann Tobias Beckin kehittämään raamatulliseen biblisismin traditioon kuin Gustaf Johansson, hänen edeltäjänsä silloisessa Kuopion hiippakunnassa. Suomessa beckiläisyys oli 1800-luvun loppupuolella merkittävin teologinen koulukunta.


title: Otto Immanuel Colliander

text: Collianderin beckiläisyys näkyi hänen Raamatun kirkkokäsitystä käsittelevässä väitöskirjassaan sekä muissa systemaattiseen teologiaan liittyvissä kirjoituksissa. Väitöskirjansa esipuheessa Colliander selittää, että oikea käsitys kirkosta perustuu Raamattuun eikä luterilaisiin tunnustuskirjoihin. Collianderin Beckiin perustuvan käsityksen mukaan kirkko on ihmisen toiminnan tulosta, kun taas Jumalan valtakunta on realisoitunut maailmaan tulleessa Kristuksessa. Tähän Jumalan valtakuntaan kuuluvat vain tosiuskovat kirkon jäsenet. Colliander myös mainitsee väitöskirjassaan useasti J. T. Beckin nimen.


title: Otto Immanuel Colliander

text: Colliander palasi myöhemmin jo väitöskirjassa esiin tulleeseen eskatologiseen näkemykseen transkendenttisestä Jumalan valtakunnasta, jonka historia on kolmivaiheinen. Ensimmäisen vaiheen muodostaa Vanhan testamentin valmistava temppeliuskonnollisuus, joka realisoituu toisessa vaiheessa Kristuksessa ja mahdollistaa henkilökohtaisen ja subjektiivisen sisäisen uskonelämän syntymisen. Kolmas vaihe, kristokratia, alkaa paruusiasta eli Kristuksen toisesta tulemisesta. Colliander oli kiinnostunut eskatologisista kysymyksistä ja käsitteli niitä myös saarnoissaan.


title: Otto Immanuel Colliander

text: Collianderin beckiläiset näkemykset tulivat esiin useissa käytännön kannanotoissa. Hän muun muassa asennoitui varauksellisesti ulkonaiseen kirkkolaitokseen, jonka tehtävänä hän näki vain jäsentensä kasvattamisen Jumalan valtakunnan vastaanottamiseen. Hän myös varoitti kirkon tunnustuksen liiallisesta korostamisesta, joka voi syrjäyttää Raamatun opin ja elämän ohjenuorana. Colliander teki eron opin ja tunnustuksen välillä. Opin avulla kirkko selittää Jumalan ilmoituksen sisältöä, tunnustus antaa ohjeet oppiin ja elämään nähden. Katekismusta koskevassa kiistassa hän niin ikään halusi Raamatun aseman keskeiseksi. Hänen mukaansa kirkollisen suunnan kannattama tunnustuskirjojen keskeinen asema johtaisi siihen, että kirkon opin määrittelisivät kirkon johto ja kirkolliskokous eikä Raamattu. Ehtoollista Colliander piti – toisin kuin kastetta – vain uskoville kuuluvana sakramenttina ja ajoi siksi ehtoollispakon poistamista. Hänen mukaansa kirkko toimi omaksi vahingokseen, jos se tarjosi ehtoollista kaikille jäsenilleen.


title: Otto Immanuel Colliander

text: Collianderin teologiset näkemykset johtivat erittäin konservatiiviseen yhteiskuntanäkemykseen. Hän näki yhteiskunnalliset uudistusliikkeet antikristillisen ajanhengen ilmauksina. Edustukselliseen demokratiaan hän suhtautui varauksellisesti. Hän pelkäsi muun muassa, että kansanvaltainen järjestelmä voisi vaikuttaa kirkkoon ja kannatti siksi kirkon erottamista valtiosta. Kirkon uusiin toimintamuotoihin ja vilkastuvaan kristilliseen yhdistystoimintaan hän niin ikään suhtautui varauksellisesti.


title: Otto Immanuel Colliander

text:
Yksi Collianderin erityisistä kiinnostuksen kohteista oli hymnologia eli virsitutkimus. Collianderin merkittävin hymnologinen tutkimus oli vuonna 1880 julkaistu lisensiaatinväitöskirja "Om den kyrkliga psalmen jemte inledning till evangelisk-luthersk hymnolog". Sitä pidetään hymnologian varsinaisena avauksena Suomessa. Tutkimus edustaa historiallista ja teologis-teoreettista lähestymistapaa. Siinä ei juuri puututa virsien musiikilliseen puoleen.
Väitöskirjansa johdanto-osassa Colliander käsitteli mm. hymnologian käsitettä ja asemaa teologiassa. Tutkimuksen pääosassa Colliander käsitteli virsien taustaa ja historiaa sekä virsien asemaa jumalanpalveluksessa. Collianderin käsityksen mukaan jumalanpalveluksessa seurakunnalla pitää olla mahdollisuus toimia kollektiivisena subjektina ja siten hengellisenä papistona. Tämä voi toteutua yhteisessä virrenveisuussa, jossa seurakunta voi ilmaista yhteisen kiitoksen, rukouksen ja tunnustuksen.


title: Otto Immanuel Colliander

text: Colliander suunnitteli väitöskirjaansa myös jatko-osia, jotka olisivat käsitelleet virsikirjaa, koraalia ja liturgista laulua, mutta ne jäivät vain suunnitelmiksi. Virsilaulun kehitystä hän edisti kirkolliskokouksen vuosina 1886 ja 1903 asettamien koraalikomiteoiden puheenjohtajana sekä hallituksen vuonna 1903 asettaman lukkarien koulutusta suunnittelevan komitean puheenjohtajana. Yhdessä Richard Faltinin kanssa hän toimitti useita koraalikirjoja.


title: Otto Immanuel Colliander

text: Opintomatkallaan Saksassa Colliander innostui "rytmisiin" koraalisävelmiin vaihtoehtona Suomessa tuohon aikaan kannatetuille "tasatahtisille" sävelmille, joissa rytmi on tasajakoinen ja sävelten pituus kauttaaltaan sama. Collianderin mielestä suomalaiset seurakuntalaiset olisivat kykeneviä oppimaan myös rytmisiä sävelmuotoja. Hän perusteli kantaansa myös viittaamalla vanhimpiin suomalaisiin koraalikirjoihin, kuten vuoden 1702 koraalikirjaan "Yxi Tarpelinen Nuotti-Kirja". Tässä kirjassa sävelmät olivat rytmisesti rikkaampia kuin myöhemmissä laitoksissa. Colliander arveli, että kansa on aikaisemmin laulanut "Nuotti-Kirjan" sävelmiä ja ihmetteli, miten tämä taito olisi voinut kadota. Hänen mukaansa vanhat rytmiset koraalisävelmät elivät heränneiden keskuudessa. Hän muisteli myös itsekin herännäiskodin lapsena oppineensa useita virsiä pitkälti "Nuotti-Kirjan" esittämässä muodossa.


title: Otto Immanuel Colliander

text: Colliander esitteli virsikäsityksiään muun muassa kirjan "Kolme Wiidettä Elias Lönnrot'in kääntämää Uutta Suomalaista Wirttä" esipuheessa, jossa hän vaati palaamista niin teksteissä kuin sävelmissäkin uskonpuhdistuksen hengen mukaiseen muotoon. Virsisävelmissä tämä tarkoitti hänen mukaansa siirtymistä tasatahtisuudesta rytmilliseen sävelmuotoon. Virsilaulun uskonpuhdistuksen jälkeinen kehitys oli Collianderin näkemyksen mukaan rappeutumista. Kansanomaisia sävelmiä ja sävelmämuotoja hän ei hyväksynyt, puhumattakaan maallisten kansansävelmien käyttämisestä, vaan torjui kaiken muun kuin klassisen luterilaisen koraaliaineiston käyttämisen virsilaulussa.


title: Otto Immanuel Colliander

text: Jo professorina ollessaan Colliander alkoi koota genealogisia tietoja 1800-luvun papistosta ja heidän jälkeläisistään. Piispana ollessaan Colliander julkaisi aineistostaan papiston ja seurakuntien matrikkelin "Suomen kirkon paimenmuisto 19:n vuosisadan alusta nykyaikaan I–II" (1910–1918). Teoksen ensimmäisessä osassa on tietoja seurakunnista, niiden papeista ja kirkkorakennuksista. Kesken jääneessä toisessa osassa on genealogisia tietoja papistosta. Julkaistussa osassa on sukunimet A–E. Tämä matrikkeli on edelleen keskeinen 1800-luvun papistoa käsittelevä lähdeteos. Sen julkaisematon osa on tutkijoiden käytettävissä.


title: Bull Runin taistelu

text: Bull Runin ensimmäinen taistelu () eli ensimmäinen Manassasin taistelu () oli Yhdysvaltain sisällissodan taistelu, joka käytiin Unionin ja Konfederaation joukkojen välillä Virginiassa 21. heinäkuuta 1861. Kyseessä oli sisällissodan ensimmäinen suurtaistelu. Taistelun syynä oli Unionin hyökkäys kohti taistelupaikan lähellä sijaitsevaa Richmondin kaupunkia, joka toimi Konfederaation pääkaupunkina.


title: Bull Runin taistelu

text: Taistelun kummankin osapuolen joukot koostuivat lähinnä huonosti koulutetuista vapaaehtoissotilaista. Unioni oli taistelun kuluessa pitkään niskan päällä, mutta joukkojen eteneminen pysähtyi Henry House Hill -nimiselle mäelle. Henry House Hillillä Konfederaation joukot saivat vahvistuksia, joiden avustuksella Konfederaation komentaja P. G. T. Beauregard suoritti vastahyökkäyksen. Vastahyökkäyksessä Konfederaation joukot onnistuivat murtamaan Unionin puolustuslinjan, mikä ajoi Unionin sotilaat paniikkiin ja hallitsemattomaan vetäytymiseen kohti Washingtonia.


title: Bull Runin taistelu

text: Runsas vuosi myöhemmin, elokuussa 1862, samalla seudulla käytiin toinen Bull Runin taistelu. Sekin päättyi Unionin tappioon, joskaan ei yhtä raskaaseen.


title: Bull Runin taistelu

text: Sodan alussa Unionin armeijan ylipäällikkö oli Winfield Scott. Hänen sotasuunnitelmansa oli Anakonda-suunnitelma, jonka mukaan voitto saavutettaisiin saartamalla Konfederaatio. Kesäkuussa 1861 Konfederaatio teki Virginian Richmondista pääkaupunkinsa, mikä järkytti pohjoisvaltiolaisia. "New York Timesin" päätoimittaja Horace Greeley julkaisi Unionin hallitusta painostavan lehtikirjoituksen ”On to Richmond”, jossa vaadittiin suoraa hyökkäystä vastustajan pääkaupunkiin. Poliittinen paine kasvoi niin suureksi, että presidentti Abraham Lincoln hylkäsi Anakonda-suunnitelman. Scott siirrettiin syrjään ja Washingtonin ympäristön joukkojen komentajuus annettiin prikaatikenraali Irvin McDowellille.


title: Bull Runin taistelu

text: Lincolnin hallitus päätti 29. kesäkuuta lopettaa sodan yhdellä strategisella hyökkäyksellä. Lincoln käski hyökätä Richmondiin. Osasyynä hyökkäyksen ajoitukselle oli se, että Konfederaation kongressin oli määrä kokoontua kaupungissa 20. heinäkuuta. Euroopasta Yhdysvaltoihin rantautuneen uskomuksen mukaan vihollisen merkittävimpien kaupunkien valtaaminen lopettaisi sodan nopeasti. Bull Runin ja monen muun verisen taistelun jälkeen kävi kuitenkin selväksi, että sota tultaisiin voittamaan vain tuhoamalla vihollisen armeijat.


title: Bull Runin taistelu

text: Unionin joukkojen oli määrä hyökätä kenraali P. G. T. Beauregardin johtamaa heikosti koulutettua yli 20 000 miehen armeijaa vastaan Manassas-nimisen kaupungin ja pienen Bull Run -joen lähettyvillä. Jalkaväkijoukkojensa lisäksi Beauregardilla oli käytössään kymmenen tykistöpatteria (joilla oli käytössään yhteensä 40 tykkiä) sekä neljä ratsuväkirykmenttiä. McDowellilla oli noin 35 000 huonosti koulutettua vapaaehtoissotilasta, jotka oli koottu Unionin pääkaupunkiin Washingtoniin. McDowell olisi halunnut viivyttää hyökkäystä ja kouluttaa joukkojaan paremmin, mutta Lincoln ei ollut tyytyväinen ajatukseen, vaan muistutti, että myös Konfederaatin joukot olivat heikosti koulutettuja. McDowell aloitti Unionin joukkojen hitaan siirtämisen Washingtonista kohti Manassasia 16. heinäkuuta. Koska Konfederaatiolla oli laaja vakoiluverkosto Washingtonissa, Beauregard sai pian tietää lähestyvästä hyökkäyksestä ja kutsui kenraali Joseph E. Johnstonin joukot avukseen. Johnston lähti Manassassiin joukkoineen, joihin kuului 11 000 miestä, viisi tykistöpatteria sekä ratsuväkeä. Konfederaation miesvahvuus nousi näin yli 30 000 mieheen. Unionin sotasuunnitelman mukaan Robert Pattersonin johtamien joukkojen piti estää Johnstonin poistuminen Shenandoahin laaksosta, mutta epäpätevä Patterson epäonnistui tehtävässään.


title: Bull Runin taistelu

text: McDowellin johtama armeija kohtasi Konfederaation joukot 21. heinäkuuta. McDowellin joukot tulittivat tykeillä Konfederaation puolustuslinjaa. Samaan aikaan muut Unionin joukot ylittivät joen useasta kohdasta. Parhaiten ylityksessä onnistuivat Sudleyn kahlaamolla yli menneet joukot, jotka hyökkäsivät Konfederaation joukkojen vasempaan sivustaan. Seuraavan kahden tunnin aikana noin 10 000 miehen vahvuiset joukot ajoivat noin 4 500 Konfederaation sotilasta mäelle, jolla sijaitsi Henryn perheen talo (Henry House Hill).


title: Bull Runin taistelu

text: Taistelu näytti jo ratkenneen Unionin hyväksi, mutta paikalle saapuneet Johnstonin ja Beauregardin armeijoiden vahvistusjoukot pysäyttivät Unionin etenemisen. Iltapäivän aikana kumpikin osapuoli yritti hyökätä useaan kertaan tuloksetta. Kello 16 mennessä kummallakin osapuolella oli noin 18 000 sotilasta alueella. Tällöin Beauregard määräsi koko linjan mittaisen vastahyökkäyksen. Konfederaation joukot huusivat edetessään (tämä ”rebel yell” sai myöhemmin pelottavan maineen Unionin joukkojen keskuudessa). Konfederaation hyökkäys mursi Unionin linjan, ja Unionin sotilaat pakenivat paniikissa Bull Runin yli. Joen lähellä oli paljon washingtonilaisia siviilejä seuraamassa taistelua, ja myös he pakenivat paikalta Konfederaation joukkojen jahdatessa Unionin sotilaita. Sotilaiden lisäksi myös useat siviilit jäivät Konfederaation vangeiksi. Vangittujen siviilien joukoissa oli muun muassa New Yorkin kongressiedustaja Alfred Ely, joka oli tullut seuraamaan taistelua New Yorkin 13. jalkaväkirykmentin mukana.


title: Bull Runin taistelu

text: Unioni menetti taistelussa 2 896 sotilasta, Konfederaatio 1 982. Voitostaan huolimatta Konfederaation joukot olivat taistelun jäljiltä liian hajallaan, jotta ne olisivat voineet ajaa takaa vihollisia, jotka pääsivät Washingtoniin seuraavana päivänä. Tappio oli Unionille psykologisesti merkittävä: taistelun myötä Unionin haaveet sodan nopeasta lopettamisesta haihtuivat, kun taas Konfederaatiossa alettiin elätellä toivoja nopeasta voitosta. Pian myös Konfederaatiossa kuitenkin ymmärrettiin, että sodasta tulisi pitkä ja verinen.


title: Bull Runin taistelu

text: Konfederaation puolella Beauregard, Johnston ja presidentti Jefferson Davis kiistelivät siitä, kenen syytä takaa-ajon epäonnistuminen oli. Taistelua paikan päällä seurannut Davis nimitti Beauregardin Konfederaation ylipäälliköksi. Lisäksi taistelun jälkeen Unionin ansioitunut kapteeni Francis C. Armstrong loikkasi Konfederaation puolelle, ja hänet ylennettiin myöhemmin prikaatikenraaliksi. Tämä teki hänestä sodan ainoan kummallakin puolella taistelleen korkea-arvoisen upseerin. Unionin puolella Lincoln siirsi McDowellin pois joukkojen johdosta ja määräsi uudeksi komentajaksi George B. McClellanin. McClellain koulutti ja uudelleenorganisoi taistelusta selvinneet joukot asettaen ne suojelemaan Washingtonia. Uuden sotajoukon nimeksi tuli myöhemmin Potomacin armeija.


title: Bull Runin taistelu

text: Unionin puolella taistelleista sotilaista Ambrose E. Burnside ja William T. Sherman nousivat myöhemmin korkea-arvoisiksi komentajiksi, Konfederaation puolella taas Jeb Stuart, Wade Hampton ja Thomas Jackson. Jackson sai taistelusta lempinimensä ”Stonewall” (), kun hän marssitti joukkonsa Henry House Hillille jumiin jääneiden sotilaiden avuksi ratkaisevalla hetkellä.


title: Seittien linna

text: Seittien linna on japanilainen elokuva vuodelta 1957. Akira Kurosawan ohjaama ja käsikirjoittama elokuva tuo Shakespearen Macbethin keskiaikaiseen Japaniin.


title: Seittien linna

text: Joidenkin arvostelijoiden mielestä se on kaikkien aikojen paras Shakespearen näytelmän elokuvasovitus. Se korvaa kirjailijan runollisen kielen samanveroisilla kuvilla.


title: Seittien linna

text: Elokuvan tyylissä on vaikutteita japanilaisesta Nō-teatterista.


title: Seittien linna

text: "The New York Timesin" kriitikot valitsivat "Seittien linnan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Kermit Cintron

text: Kermit Cintron (s. 22. lokakuuta 1979 Carolina, Puerto Rico) on puertoricolainen nyrkkeilijä ja IBF-ammattilaisliiton välisarjan entinen maailmanmestari.


title: Kermit Cintron

text: Cintronin lapsuus oli karu. Hänen äitinsä kuoli syöpään hänen ollessaan vain pieni poika. Cintronin isä ei kyennyt huolehtimaan pojastaan ja lähetti tämän Yhdysvaltoihin setänsä, entisen keskisarjalaisen nyrkkeilijän Benjamin Serranon kasvatettavaksi. Isä piti kuitenkin yhteyttä Crintoniin kunnes kuoli sydänkohtaukseen pojan ollessa 13 vuoden ikäinen. Nuorena poikana Cintron harrasti sekä nyrkkeilyä että painia. Opiskeluaikoinaan hänen painiuransa lähti lupaavaan nousuun, mutta katkesi polvivammoihin ja hän päätti keskittyä nyrkkeilyyn.


title: Kermit Cintron

text: Amatööriuransa nyrkkeilijänä Cintron aloitti 19-vuotiaana. Amatöörinä hänen saldokseen jäi 24 voittoa ja kolme tappiota. Ammattilaisuransa hän aloitti vuonna 2000 toisen erän tyrmäysvoitolla Jesse Williamsista. Seuraavan kahden ja puolen vuoden aikana hän otteli lukuisia kamppailuja, joista kahta lukuun ottamatta voitti kaikki ennen täyttä aikaa. 17. heinäkuuta 2004 Cintron pääsi ensimmäiseen titteliotteluunsa Teddy Reidiä vastaan, panoksena oli tilapäinen WBO- ja NABF-mestaruus. Ottelu päättyi hänen voittoonsa teknisellä tyrmäyksellä kahdeksannessa erässä. Seuraavassa ottelussaan WBO-mestaruudesta heinäkuussa Antonio Margaritoa vastaan hän kärsi tappion teknisellä tyrmäyksellä viidennessä erässä.


title: Kermit Cintron

text: Huhtikuussa 2006 Cintron voitti David Estradan kymmenennen erän teknisellä tyrmäyksellä, minkä myötä hänelle siunaantui paikka MM-otteluun. 28. lokakuuta samana vuonna hän kohtasi Floridan Palm Beachillä Mark Suarezin avoimena olleesta IBF-liiton maailmanmestaruudesta ja voitti kamppailun kuudennen erän teknisellä tyrmäyksellä. Hän puolusti titteliään voitokkaasti Walter Dario Matthyssea ja Jesse Felicianoa vastaan. Cintron hävisi viime ottelussaan Antonio Margaritolle tyrmäyksellä kuudennessa erässä.


title: Dungeon Keeper 2

text: Dungeon Keeper 2 on Bullfrogin kehittämä reaaliaikastrategiapeli. Se on julkaistu 30. kesäkuuta vuonna 1999.


title: Dungeon Keeper 2

text: Dungeon Keeperissä ei voi käyttää hyviä hahmoja, vaan pelaaja käyttää pahoja. Pelissä on tarkoitus rakentaa maanalainen tukikohta ja hyökätä vihollisen, eli "hyvien sankareiden" kimppuun. Yleensä apuna käytetään ansoja, ovia ja loitsuja. Pelissä on monta suurta muutosta verrattuna edeltäjään, Dungeon Keeperiin. Näistä keskeisimpiä ovat:


title: Dungeon Keeper 2

text: Lista ja kuvaus pelissä esiintyvistä hahmoista.Huom. Saadakseen pelissä sankarin pelaajat joutuvat kiduttamaan tätä kunnes se vaihtaa puolta.


title: M/S Fellow

text: M/S Fellow () on latvialaisen Batavia SIAn omistama ro-ro-matkustajarahtialus. Alus on rakennettu vuonna 1973 Oy Wärtsilä Ab:n Turun telakalla, Suomessa. "Fellow" on rekisteröity Latvian lipun alle ja sen kotisatama on Ventspils. Nykyisin Scandlines operoi aluksella reitillä Muuga–Helsinki.


title: M/S Fellow

text: Fellowin sisaraluksia ovat M/S Claudia M ja M/S Mermaid II.


title: M/S Fellow

text: Pituutta Fellowilla on 137,34 metriä, leveyttä 24,57 metriä ja syväys on 6,12 metriä. Laivan koko tilavuus (bruttovetoisuus) on 6 304 bruttorekisteritonnia ja matkustus- ja lastitilojen tilavuus (nettovetoisuus) 2 084 nettorekisteritonnia. Aluksen kuollut paino eli kantavuus on 4 995 tonnia. Aluksen lastikapasiteetti on 1 130 kaistametriä. Laivan huippunopeus on 19,2 solmua.


title: M/S Fellow

text: Laivan pääkoneina on kaksi Wärtsilä-Pielstick 14PC2-5V-400 dieselmoottoria, jotka yhdessä kehittävät 10 298 kilowatin tehon. Fellowin painovesisäiliöiden yhteistilavuus on 2 929 m³.


title: M/S Fellow

text: Fellow on ro-ro-alus ("roll on roll off"), eli sen lastaus tapahtuu perästä pyörien päällä ilman nosturia. Ro-ro-alus on kaikkein kilpailukykyisin ratkaisu nopeutta vaativissa ja lyhyissä kuljetuksissa, sillä se on nopea lastata ja purkaa. Rahtitilaan jää aina paljon käyttämätöntä tilaa, minkä vuoksi aluksia ei juuri valtameriliikenteessä käytetä.


title: M/S Fellow

text: 1. lokakuuta 1972 tapahtui kölinlasku ja 2. tammikuuta 1973 alus laskettiin vesille. 21. toukokuuta 1973 alus luovutettiin Merivienti Oy:n omistukseen, joka rekisteröi aluksen Suomen lipun alle nimellä "Finnfellow". Kotisatamaksi tuli Helsinki. Luovutuksen jälkeen alus aloitti Finnlinesin liikenteessä reitillä Helsinki–Kotka–Felixstowe. 1. tammikuuta 1976 alus aikarahdattiin Finncarriersin Helsingin ja Lyypekin väliseen liikenteeseen. 1. lokakuuta 1982 Neste Oy osti aluksen. 27. helmikuuta 1986 Finnlines osti aluksen. 1. toukokuuta–5. elokuuta 1988 välisen ajan alus oli aikarahdattuna Silja Linen Turun ja Tukholman väliseen liikenteeseen. 29. syyskuuta–31. lokakuuta 1988 välisen ajan alus oli aikarahdattuna TT-Linen Trelleborgin ja Travemünden väliseen liikenteeseen.


title: M/S Fellow

text: 30. syyskuuta 1988 Finnfellow rekisteröitiin Laivaisännistöyhtiö Finnfellowin omistukseen. Kotisatamaksi tuli Uusikaupunki. Joulukuussa 1988 alus aikarahdattiin Town Ferry Rederi Ab:n Århusin ja Halmstadin väliseen liikenteeseen. 5. kesäkuuta 1989–26. elokuuta 1989 välisen ajan alus oli HDW:n telakalla Kielissä, Saksassa. Syyskuussa alus aikarahdattiin Finnlinkin Uudenkaupungin ja Hargshamnin väliseen liikenteeseen.


title: M/S Fellow

text: 19. tammikuuta 1990 Finnlink osti aluksen. Kotisatamaksi tuli Helsinki. 9. joulukuuta 1996 alus ajoi karille Uudenkaupungin edustalla. Melkein koko aluksen pohja repeytyi auki. 15. joulukuuta alus saatiin irti karilta ja 18. joulukuuta se saapui Turkuun korjaustelakalle. 9. maaliskuuta 1997 Finnfellow palasi takaisin liikenteeseen. 1. huhtikuuta 1998 alus aloitti liikennöinnin reitillä Naantali–Kapellskär. 30. syyskuuta 1997 alus rekisteröitiin Finnlinesin omistukseen.


title: M/S Fellow

text: Yöllä 2. huhtikuuta 2000 alus oli matkalla normaalisti Kapellskäristä Naantaliin. Yö oli pimeä, pohjoistuuli puhalsi noin 15 m/s ja näkyvyyskin oli hyvä. Finnfellowin komentosillalla oli linjaluotsi, vahtipäällikkö ja tähystäjä. Alusta ohjasi linjaluotsi integroidun navigointijärjestelmän autopilotilla. Aluksen ohjailujärjestelmä oli uusittu muutamaa vuotta aiemmin. Komentosillalle oli asennettu kaksi hyrräkompassia ja nykyaikainen integroitu navigointijärjestelmä. Yhteensä aluksella oli 81 ihmistä. Heistä 58 oli matkustajia.


title: M/S Fellow

text: Kello 2.32 alus ajoi karille Ahvenanmaan saaristossa Föglön pohjoispuolella. Rantaan osuessaan aluksella oli nopeutta arviolta 14 solmua (25,93 km/h). Karilleajo sattui pehmeästi ja Finnfellow vaurioitui parista pohjatankistaan ja keulapotkuriosastostaan. Öljyvuodoilta onnettomuudessa vältyttiin.


title: M/S Fellow

text:
22. joulukuuta 2001 alus oli viimeistä päivää liikenteessä Naantalin ja Kapellskärin välillä, jonka jälkeen se jäi Turkuun käyttämättömänä. Heinäkuussa 2002 VV-Line osti aluksen ja rekisteröi sen Latvian lipun alle. Kotisatamaksi tuli Ventspils. Elokuussa alus sai nykyisen "Fellow" -nimensä, jonka jälkeen aloitti liikennöinnin Ventspilsin ja Nynäshamnin välillä. 14. huhtikuuta 2003 VV-Line meni konkurssiin ja alus jäi käyttämättömänä Latviaan Free Port Authority of Ventspilsin omistukseen. Heinäkuussa tanskalainen Scandlines/ Amber Lines A/S teki sopimuksen aluksen rahtauksesta Ventspilsin ja Nynäshamnin välisessä liikenteessä.
30. tammikuuta 2004 latvialainen Batavia SIA osti aluksen ja edelleen aikarahtasi sen Scandlines/ Amber Lines A/S:n Ventspilsin ja Nynäshamnin väliseen liikenteeseen. Lokakuussa 2005 Fellow siirtyi reitille Ventspils–Karlshamn. Tammikuun ja helmikuun 2006 välisenä aikana Fellow teki joitain matkoja Ventspilsin ja Nynäshamnin välillä. Marraskuussa 2007 alus siirtyi reitille Ventspils–Rostock. Tammikuussa 2010 alus siirtyi reitille Muuga-Helsinki M/S Ahtelan tilalle.


title: Tonya Harding

text: Tonya Maxine Harding (s. 12. marraskuuta 1970 Portland, Oregon) on entinen yhdysvaltalainen taitoluistelija. Hän sijoittui toiseksi vuoden 1991 taitoluistelun maailmanmestaruuskilpailuissa. Talviolympialaisissa hän ylsi parhaimmillaan neljänneksi.


title: Tonya Harding

text: Harding oli erityisen atleettinen ja kykeni ensimmäisenä naisena tekemään kilpailuohjelmassa kaksi kolmoisakselia, kolmoisakselin lyhytohjelmassa sekä kolmoisakseliyhdistelmän. Hän teki nämä ennätykset vuoden 1987 Skate America -kilpailuissa, joissa hän sijoittui toiseksi.


title: Tonya Harding

text: Harding voitti naisten yksinluistelun Yhdysvaltain-mestaruuden kahdesti (vuosina 1991 ja 1994), mutta vuoden 1994 voitto mitätöitiin, koska Harding oli osallisena kilpailijansa Nancy Kerriganin pahoinpitelyyn.


title: Tonya Harding

text: Harding teki debyyttinsä ammattilaisnyrkkeilyssä 22. helmikuuta 2003 saadakseen rahaa. Vuodesta 2008 Harding toimi muutaman vuoden kommentaattorina "World’s Dumbest..." -nimisessä tosi-tv-ohjelmassa.


title: Tonya Harding

text: Harding osallistuu Yhdysvaltain "Dancing With the Stars" ("Tanssii tähtien kanssa") -tv-ohjelman 26. tuotantokauteen vuonna 2018.


title: Tonya Harding

text: Harding tuli hyvin köyhästä perheestä. Hän harrasti taitoluistelun ohella metsästystä ja kalastusta. Hän on myös automekaanikko. Hän oli naimisissa vuoden 1994 tapahtumien aikaan Jeff Gilloolyn kanssa, joka oli mukana järjestämässä Nancy Kerriganin pahoinpitelyä, mutta he erosivat samana vuonna. Harding myi "Penthouse"-lehdelle yhdessä miehensä kanssa tekemän seksivideon vuonna 1994. Vuonna 2010 Harding avioitui tv-kommentaattori Joseph Pricen kanssa, ja vuonna 2011 he saivat poikalapsen. Hardingin elämästä kertova elokuva "I, Tonya" sai ensi-iltansa vuonna 2017.


title: Ken Hitchcock

text: Ken Hitchcock (s. 17. joulukuuta 1951 Edmonton, Alberta) on kanadalainen jääkiekkovalmentaja ja kykyjenetsijä, joka valmentaa tällä hetkellä NHL-joukkue Edmonton Oilersia. Hän on viimeksi valmentanut NHL-joukkue Dallas Starsia.


title: Ken Hitchcock

text: Hitchcock aloitti valmentajanuransa vuonna 1984, jolloin hänestä tuli WHL-joukkue Kamloops Blazersin valmentaja. Hän valmensi Blazersiä kuusi kautta, joiden aikana joukkue voitti sarjan mestaruuden kausilla 1985–1986 ja 1989–1990. Jälkimmäisen mestaruuden yhteydessä Hitchcock palkittiin CHL:n parhaana valmentajana.


title: Ken Hitchcock

text: Vuonna 1990 Hitchcock siirtyi Philadelphia Flyersin apulaisvalmentajaksi. Hän työskenteli kolme vuotta Flyersin organisaatiossa, kunnes siirtyi Dallas Starsin farmiseuran Kalamazoo Wingsin valmentajaksi IHL:ään kaudelle 1993–94. Myöhemmin joukkue sijoitettiin uuteen kaupunkiin ja nimettiin Michigan K-Wingsiksi. Hitchcockille tarjottiin kesken kauden 1995–1996 Dallas Starsin päävalmentajan paikkaa, ja hän hyväyksyi tarjouksen.


title: Ken Hitchcock

text: Seuraavalla kaudella Stars oli divisioonansa ensimmäinen joukkue, mutta putosi pudotuspelien ensimmäisellä kierroksella. Kaudella 1997–1998 joukkue eteni konferenssin finaaleihin, ja Hitchcock nimettiin yhdeksi n kolmesta valmentajaksi. Hitchcockin neljännellä valmennuskaudella Stars voitti Stanley Cupin.


title: Ken Hitchcock

text: Stars eteni uudelleen Stanley Cup -finaaliin, muuta hävisi sen New Jersey Devilsille. Kaudella 2000–2001 Stars putosi pudotuspelien toisella kierroksella. Seuraavalla kaudella joukkueen huono tulos ja sisäiset erimielisyydet johtivat Hitchcockin sopimuksen irtisanomiseen.


title: Ken Hitchcock

text: Hitchcock sai pian uuden pestin päävalmentaja, kun Philadelphia Flyers erotti valmentajansa pudottuaan pudotuspeleistä. Hitchcock toi tarvittua kuria Flyersiin ja kausi 2002–03 oli seuran historian paras. Flyers eteni pudotuspeleihin kaikilla kolmella Hitchcockin valmentamalla kaudella. Lähimpänä Stanley Cup -finaalia joukkue oli kaudella 2003–04, jolloin se hävisi tulevalle Stanley Cup -voittajalle Tampa Bay Lightningille konferenssifinaaleissa otteluin 4–3.


title: Ken Hitchcock

text: Kausi 2006–2007 alkoi katastrofaalisesti Flyersin saavuttaessa vain yhden voiton kahdeksassa ensimmäisessä ottelussa ja Flyers irtisanoi Hitchcockin sopimuksen.


title: Ken Hitchcock

text: Jo samalla kaudella Columbus Blue Jackets palkkasi Hitchcockin päävalmentajakseen. Ensimmäisessä ottelussaan Blue Jacketsin valmentajana Hitchcock kohtasi Flyersin. Blue Jacket ei selvinnyt pudotuspeleihin kyseisellä kaudella.


title: Ken Hitchcock

text: Hitchcock valmensi Columbuksen ensimmäisen kerran seuran historian aikana pudotuspeleihin kaudella 2008–2009. Seuraavan kauden alussa, 11. marraskuuta, ottelu Detroit Red Wingsiä vastaan oli Hitchcockin päävalmentajauran 1000. NHL-peli. Hän saavutti rajapyykin 16. valmentajana. Kausi 2009–2010 oli Columbukselle vaikea, ja seura erotti Hitchcockin helmikuun alussa, kun joukkue oli Läntisessä konferenssissa toiseksi viimeisenä.


title: Ken Hitchcock

text: Kaudesta Hitchcock on valmentanut St. Louis Bluesia. Joukkue ei saavuttanut Hitchcockin johdolla menestystä pudotuspeleissä hyvistä runkosarjasijoituksista huolimatta ennen kautta 2015–2016, kun Hitchcock johdatti Bluesin konferenssifinaaleihin asti, häviten kuitenkin San Jose Sharksille. Seuraava kausi meni kuitenkin heikommin ja Hitchcock erotettiin päävalmentajan tehtävistä 1.2.2017.


title: Ken Hitchcock

text: Dallas ilmoitti 12.4.2017 palkanneensa Hitchcockin uudeksi valmentajakseen Lindy Ruffin tilalle.


title: Diva

text: Diva voi tarkoittaa seuraavia asioita:


title: Connor Trinneer

text: Connor Trinneer (s. 19. maaliskuuta 1969) on yhdysvaltalainen näyttelijä. Hänellä on ollut huomattavat roolit muun muassa televisiosarjoissa "" ja "Stargate Atlantis".


title: Connor Trinneer

text: Trinneer syntyi Walla Wallassa, Washingtonin osavaltiossa. Hän meni 29. toukokuuta 2004 naimisiin Ariana Navarren kanssa, ja parille syntyi 11. lokakuuta 2005 poika Jasper.


title: Riku kirjamaassa

text: Riku kirjamaassa () on Joe Johnstonin ohjaama nuortenelokuva vuodelta 1994. Pääosassa on Macaulay Culkin. Elokuva muuttuu kesken kaiken piirretyksi. Suomenkielisestä dubbauksesta vastaa Pekka Lehtosaari. Elokuvan englanninkielinen nimi on The Pagemaster eli Sivujen Valtias.


title: Riku kirjamaassa

text: Riku on pelokas noin 10-vuotias poika joka on normaalia arempi ja pelokkaampi. Hän luottaa aina tiedelehtien onnettomuustilastoihin ja nukkuukin esimerkiksi kypärä päässä ja maanjäristyspakkaukset lakanoiden alla. Eräänä päivänä Rikun isä rakentaa hänelle majaa. Poika luettelee kuinka suuri osa onnettomuuksista tapahtuu puissa ja korkeissa paikoissa. Isä on tulossa alas majasta kunnes hän putoaa yllättäen. Hän ei kykene juuri liikkumaan ja käskee Rikua hakemaan kaupasta nauloja.


title: Riku kirjamaassa

text: Matkalla Rikua vastaan tulee hänen ikätovereitaan, jotka ovat rakentaneet hyppyreitä pyörilleen ja he näkevät, kun hän polkee horjuen kohti kauppaa. He alkavat pilkata Rikua ja hän lähtee polkemaan lujempaa. Yhtäkkiä taivaalle myrsky, joten Riku päättää hakea sateensuojaa kirjastosta. Kirjastossa hän tapaa ystävällisen Mr.Deweyn, kirjastonhoitajan, joka kertoo millaisia seikkailuja kirjojen parissa voi kokea. Hän antaa Rikulle kirjastokortin. Riku lähtee tutkimaan salaperäistä kirjastoa. Dewey neuvoo Rikun suuntaavan kohti suurta exit-merkkiä, jos hän sattuu eksymään.


title: Riku kirjamaassa

text: Riku löytää tiensä valtavalle ja oudolle kryptalle jonka kattoon on maalattu kuuluisien fantasiahahmojen kuvia. Kun hän tarkastelee kattoa, huomaamattaan Rikun sadetakista alkaa valua vesitippoja maahan. Hän liukastuu, lyö päänsä ja menettää tajuntansa. Hän herää ja huomaa että kirjasto on mennyt kiinni. Kattomaalauksien maalit alkavat sulaa ja valua muodostaan. Niistä sekoittuu värikäs lohikäärme, joka alkaa jahdata Rikua ympäri aavemaisen autiota kirjastoa. Paikoista josta lohikäärme kulkee, tulee piirrettyä. Niin käy myös Rikulle, joka jää maalilohikäärmeen alle.


title: Riku kirjamaassa

text: Riku huomaa vielä elävänsä, piirretyksi muuttuneessa kirjastossa, jossa hän pian kohtaa Sivujen Valtiaan, Pagemasterin, joka neuvoo Rikulle "etsivänsä rohkeutta sydämen syvimmästä kolkasta" kun kauhuntunne yllättää. Sen jälkeen hän kohtaa kaksi puhuvaa kirjaa: Seikkailun ja Sadun.


title: Michele Merkin

text: Michele Merkin (s. 25. kesäkuuta 1975) on yhdysvaltalainen valokuvamalli. Hän syntyi San Franciscossa ruotsalaiselle äidille.


title: Michele Merkin

text: Merkin aloitti mallintyönsä osa-aikaisesti 15-vuotiaana ja jätti myöhemmin opintonsa Kalifornian yliopistossa Los Angelesissa kesken. Hän sijoittui vuonna 2006 "Maxim"-lehden Hot 100 -listan 56. sijalle.


title: Michele Merkin

text: Merkin on esiintynyt lehdissä ja mainoksissa ja toiminut televisiojuontajana.


title: Karl Eklund

text: Karl Magnus Eklund (käytti saksassa nimeä Eck) (2. lokakuuta 1888 Karjaa – 5. tammikuuta 1924) oli suomalainen jääkärimajuri ja koneinsinööri. Hänen vanhempansa olivat merikapteeni Karl Oskar Eklund ja Lovisa Vilhelmiina Vikström. Hänet vihittiin avioliittoon vuonna 1921 Karin Elvira Johanna Ahlskogin kanssa.


title: Karl Eklund

text: Eklund kirjoitti ylioppilaaksi Helsingin ruotsalaisesta reaalilyseosta vuonna 1908 ja hän liittyi Uusmaalaiseen osakuntaan. Opintojaan hän jatkoi Helsingin yliopiston filosofisen tiedekunnan fyysis-matemaattisella osastolla vuonna 1908. Hänen opintonsa jatkuivat myöhemmin Karlsruhen teknillisessä korkeakoulussa vuosina 1909–1914.


title: Karl Eklund

text: Hän liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 27. helmikuuta 1915 ja hänet sijoitettiin joukon 1. komppaniaan. Myöhemmin 31. elokuuta 1915 hänet sijoitettiin Kuninkaallisen Preussin Jääkäripataljoona 27:n pioneerikomppaniaan, josta hän kumminkin pyrki vapaaehtoisena perusteilla olevaan Jääkäripataljoonan tykistöön ja tulikin valituksi yhtenä niistä 26 miehestä, jotka Jääkäripataljoonan komentaja majuri Bayer valitsi haastattelunsa perusteella. Hänet siirrettiin virallisesti haupitsijaokseen 17. maaliskuuta 1916, minkä päivämäärän voidaan katsoa olevan jääkäritykistön virallinen perustamispäivä. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella, Ekkau-Kekkaussa ja Aa-joella. Pataljoonasta hän teki kaksi opintomatkaa, ensimmäisen 23. kesäkuuta 1916 – 16. elokuuta 1916 ja toisen 10. tammikuuta 1918 alkaen.


title: Karl Eklund

text: Eklund kunnostautui ensimmäisessä maailmansodassa ja hänet palkittiin rautaristillä ja ylennettiin kapteeniksi. Hän palasi Suomeen sisällissodan jälkeen 21. marraskuuta 1918 ja hänet määrättiin palvelukseen Suomen tykistökouluun kapteenin vakanssilla. Eklund siirrettiin itsenäisyyspäivänä 1918 Sotaministeriön taisteluvälineosaston insinööritoimistoon toimistoupseeriksi, josta edelleen 1. tammikuuta 1920 hänet komennettiin taisteluvälineosaston pioneeritoimiston päälliköksi ja edelleen 1. helmikuuta 1921 Aseseppäkoulun johtajaksi, jossa tehtävässä toimi aina kuolemaansa asti. Upseerien ampumayhdistyksen johtokunnan jäsenenä hän toimi vuosina 1920–1923 ja sihteerinä vuosina 1921–1924. Eklund kuoli vain 35 vuoden ikäisenä 5. tammikuuta 1924.


title: Pohjalla (elokuva)

text: Pohjalla on japanilainen elokuva vuodelta 1957. Akira Kurosawan ohjaama ja käsikirjoittama elokuva tuo Maksim Gorkin näytelmän Edo-kauden japanilaiseen asuntolaan.


title: Pohjalla (elokuva)

text: Jean Renoir on tehnyt Gorkin aiheesta oman versionsa.


title: Ring 2

text: Ring 2 on vuonna 2005 valmistunut yhdysvaltalainen kauhuelokuva, joka on jatko-osa elokuvaan Ring. Ring perustuu japanilaiseen Ringu-elokuvaan. Ring 2:n ohjasi Hideo Nakata, joka oli ohjannut myös alkuperäisen japanilaisen elokuvan.


title: Ring 2

text: Elokuvan ensi-ilta oli 18. maaliskuuta 2005.


title: Ring 2

text: Puoli vuotta on kulunut. Rachel Keller ja hänen poikansa Aidan ovat muuttaneet Seattleen karkuun Samaralta. Rachel aloittaa uuden työnsä "Daily Astroniassa", paikallisessa uutislehdessä.


title: Ring 2

text: Rachel ei ehdi tuntea oloansa turvalliseksi kauan, kun Samara on jo hänen takanaan valmiina työntöön. Rachel näkee Samaran uhrin, Jaken, kasvoilta ne merkit, jotka näkyvät Samaran tappamisen jälkeen. Ennen kuin Rachel lähtee autosta, jossa Jaken ruumis on, Samara ilmestyy ruumispussista huutaen: ""Minä löysin teidät"".


title: Ring 2

text: Rachel löytää videonauhan ja yrittää polttaa sen, mutta samaan aikaan Rachelin kodin televisioon ilmestyy kuva kaivosta, jonne Samara on hukutettu. (Viimeinen kuva kirotulla videolla) Samara nappaa Aidanin televisioon ja siitä alkavat oudot tapahtumat, joihin kuuluvat muun muassa Samaran ilmestyminen valokuviin ja peurojen hyökkäys.


title: Ring 2

text: Rachel käy myös Samaran oikean äidin luona, joka salaperäisesti kehottaa Rachelia tappamaan oman poikansa siinä toivossa, että kirotut henget jättäisivät heidät rauhaan.


title: Ring 2

text: Rachel päättää muuttaa jälleen pois ja lähtee evakkoon vähäksi aikaa työkaverinsa luo. Aidan kärsii oudosta kuumeesta ja on kylmissään, joten Rachel vie hänet lämpimään kylpyyn. Aivan kuin Samarakin, Aidan tuntuu pelkäävän kylpyammeen vettä. Rachelin tullessa takaisin hakemasta tavaroita kotoa, kylpyhuone tulvii vettä, ja kaikki vedet "valuvat" ylöspäin. Vähän aikaa Rachel luulee hukuttavansa Samara Morgania, mutta juuri työkaverin tullessa kylpyhuoneeseen poika muuttuu takaisin ennalleen. Työkaveri luulee Rachelia hulluksi ja vie Rachelin ja Aidanin sairaalaan.


title: Ring 2

text: Erinäisten tapahtumien jälkeen Aidan pääsee sairaalasta kotiin, tapatuttaen samalla hoitajansa. Kotona Rachel järkyttyy huomatessaan Samaran tappaneen myös hänen työkaverinsa ja ymmärtäessään Samaran menneen poikansa sisälle ja koettaa laitatuttaa poikaansa nukkumaan. Mutta Aidan, eli Samara sanoo: ""Kuolleet eivät koskaan nuku"", joten Rachel nukuttaa Aidanin unilääkkeellä.


title: Ring 2

text: Aidanin nukahtamisen jälkeen Rachel koettaa hukuttaa Samaran Aidanin sisällä kylpyammeeseen. Silloin Aidan herää ja sanoo: ""Rachel, mitä sinä teet? Se olen minä."". Mutta Rachel hukuttaa ja pian Samaran haamu menee pois Aidanin ruumiista ja Aidan herää. Mutta Samara tulee takaisin ja viekin Rachelin television läpi kaivoon, josta Rachel kiipeää ylös itse Samara perässään. Lopulta nainen onnistuu kipuamaan ylös ja sulkee kaivon kannen.


title: Higashiōmi

text: Higashiōmi () on Japanin kaupunki Honshūn saarella Kansain alueella Shigan prefektuurissa. Se sijaitsee prefektuurin kaakkoisosassa ja ulottuu idän Suzukavuorilta Mien prefektuurin rajalta länteen Biwajärvelle saakka. Echijoki virtaa kaupungin läpi. Higashiōmissa on 114 880 asukasta (vuonna 2017) ja sen pinta-ala on 388,37 neliökilometriä.


title: Higashiōmi

text: Higashiōmi on kaupunkina uusi: se syntyi vuonna 2005, kun Yōkaichin kaupunki sekä Eigenjin, Gokashōn, Aitōn ja Kotōn kunnat yhdistyivät. Seuraavana vuonna siihen liittyivät vielä Notogawan ja Gamōn kunnat. Higashiōmia palvelevat JR Nishi-Nihonin Biwako-linja sekä Ōmi-rautateiden päälinja ja Yōkaichi-linja. Luotijunayhteys Tōkaidō Shinkansen kulkee kaupungin läpi, mutta sillä ei ole Higashiōmissa asemaa.


title: Meredith Eaton-Gilden

text: Meredith Hope Eaton-Gilden (s. 26. elokuuta 1974 Long Island, New York, Yhdysvallat) on yhdysvaltalainen näyttelijä. Hän tuli tunnetuksi roolistaan (Emily Resnick) sarjassa "Eron lait"; myöhemmin hänet on nähty useaan otteeseen muun muassa "Boston Legalissa". Hänellä oli rooli elokuvassa "Vallaton rakkaus" (2002).


title: Meredith Eaton-Gilden

text: Long Islandilla, New Yorkissa syntynyt Eaton-Gilden on lyhytkasvuinen. Hän oli naimisissa toisen lyhytkasvuisen näyttelijän, Michael Gildenin kanssa vuodesta 2001, kunnes tämä teki itsemurhan 5. joulukuuta 2006. Sittemmin Eaton tapasi Brian S. Gordon -nimisen valokuvaajan ja meni tämän kanssa naimisiin 12. lokakuuta 2008.


title: Meredith Eaton-Gilden

text: Eaton-Gildenillä on maisterinarvo kliinisessä psykologiassa.


title: Carl Douglas

text: Carl Douglas (s. 10. toukokuuta 1942) on jamaikalaissyntyinen laulaja, joka tunnetaan erityisesti vuoden 1974 hittikappaleestaan ”Kung Fu Fighting”. Aikakauden kungfu-elokuvien ja -televisiosarjojen innoittama kappale nousi monissa maissa musiikkilistojen kärkeen, ja sitä myytiin maailmanlaajuisesti yli yhdeksän miljoonaa kappaletta.


title: Carl Douglas

text: Jamaikalla syntynyt Douglas vietti osan lapsuudestaan Kaliforniassa ja opiskeli äänisuunnittelua Englannissa. Hänen siellä perustamansa yhtye nimeltä Big Stampede julkaisi 1960-luvun puolivälissä pari singleä. Asuttuaan välillä jonkin aikaa Espanjassa Douglas palasi Englantiin ja päätyi studiolaulajaksi Pye Recordsille. Vuonna 1972 hän tutustui tuottaja Bidduun elokuvan "Shannon − armoton agentti" musiikin äänityksissä, ja kun he olivat kaksi vuotta myöhemmin äänittämässä erästä kappaletta, he päätyivät nauhoittamaan b-puolta varten Douglasin aiemmin tekemän sanoituksen perusteella pikaisesti kokoon kyhätyn ”Kung Fu Fightingin”. Levy-yhtiön kehotuksesta se vaihdettiin a-puoleksi.


title: Carl Douglas

text: Kun ”Kung Fu Fightingista” tuli hitti, levy-yhtiö tuotti pikaisesti markkinoille albumin "Kung Fu Fighting and Other Great Love Songs". Douglasin myöhemmät singlet, kuten ”Dance the Kung Fu” ja ”Run Back”, eivät enää saaneet ensihittiä vastaavaa suosiota. Hän julkaisi vielä albumit "Love, Peace and Happiness" (1979) ja "Keep Pleasing Me" (1983). Sittemmin Douglas muutti Saksan Hampuriin ja perusti elokuva- ja mainosmusiikkiin keskittyneen tuotantoyhtiön.


title: Mr. Airplane Man

text: Mr. Airplane Man on yhdysvaltalainen blues-rock-yhtye. Yhtye koostuu kahdesta bostonilaisnaisesta, kitaristi-solisti Margaret Garrettista sekä rumpali-kosketinsoittaja Tara McManusista. Yhtye perustettiin McManusin arvion mukaan noin vuonna 1998, joskin hän soitti musiikkia Garrettin kanssa jo vuodesta 1996. Yhtyeen nimi tulee Howlin' Wolfin samannimisesta kappaleesta.


title: Valle Mäkelä

text: Valle Mäkelä (s. 2. helmikuuta 1986 Laitila) on suomalainen autourheilija. Autourheilun hän aloitti n. 4-vuotiaana. Uransa aikana hän on saavuttanut mm. lukuisia kartingin Suomen mestaruuksia sekä Suomen ja Englannin mestaruudet Formula Fordeissa. Mäkelä on myös kilpaillut menestyksekkäästi mm. Formula Renault-, WTCC, Formula BMW, Formula Star Mazda- sekä Formula Le Mans -sarjoissa. Kaudella 2009 hän kilpaili sveitsiläisessä Hope Polevision tallissa Formula Le Mans -sarjassa ajajaparinaan sveitsiläinen Matias Beche. Mäkelä & Beche sijoittuivat koko kauden lopputuloksissa toisiksi.


title: Italian Itä-Afrikka

text: Italian Itä-Afrikka (italiaksi "Africa Orientale Italiana", AOI) oli vuonna 1936 perustettu Italian hallitsema siirtomaa. Italian Itä-Afrikka hallitsi Italian hallitsemat Eritrean, Abessinia ja Somalimaan. Itä-Afrikan historia Italian siirtomaana jäi lyhyeksi: vuonna 1941 liittoutuneet valtasivat sen italialaisilta.


title: Italian Itä-Afrikka

text: Vuonna 1935 Italia hyökkäsi Abessiniaan. Kehittymätön keisarikunta oli helppo saalis Italian armeijalle, ja vuonna 1936 maa liitettiin Italiaan: keisari Haile Selassie pakeni Lontooseen. Tämä yhdisti aiemmin toisistaan erillään olleet Eritrean ja Somalimaan ja johti uuden hallinnollisen alueen, Italian Itä-Afrikan perustamiseen. Siirtomaan pääkaupungiksi tuli Addis Abeba, Italian kuninkaasta valtionpäämies (keisari) ja italialaisesta käskynhaltijasta hallinnon johtaja.


title: Italian Itä-Afrikka

text: Kun Italialle oli näin saatu yhtenäinen Itä-Afrikan siirtomaa, katsottiin Italiassa tarpeelliseksi yhdistää myös Italian Pohjois-Afrikassa sijainnut Italian Libya maantieteellisesti yhteinäiseksi alueeksi Itä-Afrikan omistusten kanssa. Italian liittyminen toiseen maailmansotaan kesäkuussa 1940 asetti Italian Itä-Afrikan toisaalta vaaralliseen asemaan vihamielisten brittiläisten siirtomaiden keskelle, mutta toisaalta Italia myös kykeni helposti uhkaamaan Sudania Itä-Afrikasta. Yhdistettynä italialaisten Libyan joukkojen hyökkäykseen kohti Egyptiä, Itä-Afrikasta tehdyt hyökkäykset Sudaniin ja Brittiläiseen Somalimaahan muodostivat vakavan uhkan Suezin kanavalle ja ylipäänsä Britannian Afrikan-imperiumille.


title: Italian Itä-Afrikka

text: Itä-Afrikka oli kuitenkin käytännössä saarroksissa muista Italian hallitsemista alueista, ja vain hyvin pieniä määriä varusteita lopulta saapui perille. Italialla oli Etiopiassa joukkoja 280 000 miestä; niistä kuitenkin vain 80 000 oli italialaisia ja loput olivat paikallisia askarisotilaita. Askarit pärjäsivät hyvin lähitaistelussa, mutta italialaiskomentajien mukaan panikoivat helposti tulen alla.


title: Italian Itä-Afrikka

text: Sota alkoi italialaisten hyökkäyksillä brittiläisiä siirtomaita vastaan. Sodan alussa italialaisten menestys oli hyvä: lukuisat Etiopian ja Sudanin välistä rajaa lähellä olevat kaupungit joutuivat italialaisten käsiin ja parhaimmillaan italialaiset olivat vain 300 kilometrin päässä Khartumista – tasangolla kyseisen matkan ylittäminen moottoroiduilla ajoneuvoilla olisi ollut päivien kysymys. Brittiläinen Somalimaa antautui 3. elokuuta, vain muutama viikko sodan alkamisen jälkeen.


title: Italian Itä-Afrikka

text: Marraskuussa 1940 britit aloittivat Sudanissa oman vastahyökkäyksensä 7 000 miehen voimalla panssarivaunujen tuella. Italialaisten ilmaherruus kuitenkin tyrehdytti hyökkäyksen nopeasti ja britit menettivät yli 150 miestä kuolleina ja haavoittuneina. Saman vuoden joulukuussa marsalkka Grazianin hyökkäys Pohjois-Afrikassa tyrehtyi ja britit alkoivat työntää italialaisia takaisin kohti Libyaa.


title: Italian Itä-Afrikka

text: 20. tammikuuta 1941 Haile Selassie palasi maahansa Britannian suojeluksessa. Neljä päivää sen jälkeen englantilaiset ja italialaiset panssarijoukot kävivät panssaritaistelun, jossa britit menettivät ainakin 21 panssarivaunua, Italian menettämättä yhtään. Tämän jälkeen brittijoukot pysähtyivät odottamaan täydennyksiä. Kuun lopussa intialais-englantilaiset joukot onnistuivat kuitenkin työntymään sillanpääasemiin Eritreassa. Helmikuussa taistelut pitkittyivät ja italialaisten vastahyökkäys ajoi hyökkääjät pois alueelta. Kuun lopussa brittiläiset joukot, siirtomaajoukkojensa ja eteläafrikkalaisen divisioonan avustuksella kuitenkin valtasivat kuitenkin laajoja osia Italian Itä-Afrikan eteläosista, mukaan lukien Mogadishun.


title: Italian Itä-Afrikka

text: Maaliskuussa britit valtasivat Somalimaansa takaisin ja jatkoivat hyökkäystään Eritreaan, jossa jäi vangiksi 40 000 italialaista sotilasta ja suuri osa siirtomaan siviilijohtajista. Toukokuuhun mennessä liittoutuneet olivat vallanneet Addis Abeban takaisin ja keisari Haile Selassie saattoi palata hallitsemaan maataan. Jotkut sissisotaan siirtyneet italialaiset jatkoivat taistelua vielä pitkään, mutta käytännössä taistelut lakkasivat viimeistään vuonna 1943 (joidenkin tietojen mukaan joulukuussa 1942.)


title: Italian Itä-Afrikka

text: Siirtomaan virallinen hallitsija oli aina Italian kuningas Viktor Emanuel III joka hallitsi Etiopiaa keisarin arvonimellä. Virkaa tekevä päämies Italian Itä-Afrikassa oli kuitenkin käskynhaltija joka toimi samalla kenraalikuvernöörinä.


title: Maurice Stokes

text: Maurice Stokes (17. kesäkuuta 1933 – 6. huhtikuuta 1970) oli yhdysvaltalainen koripalloilija. Hän pelasi nykyisessä Sacramento Kingsissä vuosina 1955–1958.


title: Maurice Stokes

text: Stokes voitti ensimmäisen kautensa jälkeen parhaalle tulokkaalle myönnettävän NBA:n "Rookie of the Year" -palkinnon.


title: Maurice Stokes

text: Stokes loukkaantui ottelussa 12. maaliskuuta 1958 ja toipui nopeasti ennalleen, kunnes hänen saamansa aivovaurio alkoi 15. maaliskuuta oireilla hälyttävästi. Stokes joutui koomaan ja halvaantui pysyvästi. Hän kuoli vain 36-vuotiaana.


title: Maurice Stokes

text: Stokes kelpuutettiin Basketball Hall of Fameen syyskuussa 2004.


title: The New Order

text: The New Order on thrash metal -yhtye Testamentin vuonna 1988 julkaistu toinen studioalbumi. Se oli yhtyeen läpimurtoalbumi ja nosti Testamentin ensimmäistä kertaa suuren yleisön tietoisuuteen. Albumilta julkaistiin singlenä kappaleet "Trial by Fire" ja "The Preacher"."Nobody's Fault" on coverversio Aerosmithin kappaleesta. Kappaleet "Hypnosis" ja "Musical Death (A Dirge)" ovat instrumentaaleja.


title: Sara Seegar

text: Sara Seegar Stone (1. heinäkuuta 1914 – 12. elokuuta 1990) oli yhdysvaltalainen näyttelijätär. Hän näytteli televisiossa 1930-luvun lopusta aina pitkälle 1970-luvulle saakka. Hänen tunnetuimpia rooleja on ollut muun muassa sarjoissa "Dennis the Menace" ja "Bewitched". Hän oli naimisissa vuodesta 1942 lähtien, aina kuolemaansa asti näyttelijä Ezra Stonen kanssa. Heillä on kaksi lasta. Hän oli näyttelijä Miriam Seegarin pikkusisko. Sara Seegar kuoli syksyllä 1990 aivoverenvuotoon 76-vuotiaana.


title: The Legacy

text: The Legacy voi tarkoittaa:


title: Lorraine Gary

text: Lorraine Gary (s. 16. elokuuta 1937) on yhdysvaltalainen näyttelijä. Hän on esiintynyt muiden muassa elokuvissa "Tappajahai" (1975), "Tappajahai 2" (1978) ja "Tappajahain kosto" (1987).


title: Lorraine Gary

text: Garylla oli myös "Tappajahai"-elokuvien ulkopuolisia projekteja, kuten "1941 – Anteeksi, missä on Hollywood?" (1979). Hän on naimisissa Sid Sheinbergin kanssa, ja hänellä on kaksi lasta.


title: Lorraine Gary

text: Gary syntyi New Yorkissa ja opiskeli Columbian yliopistossa. Hän oli ehdolla Razzien (1988) ja Saturn Awardin (1988) saajaksi.


title: The Swinging Blue Jeans

text: The Swinging Blue Jeans on brittiläinen rockyhtye, joka soittaa hyväntuulista merseybeat–tyylistä rockia nimensä mukaisesti farmariasuissa. Yhtye vaihtoi esiintymispukunsa farmareihin saatuaan sponsorisopimuksen valmistajan kanssa. Musiikillisesti yhtye lähestyi amerikkalaista rhythm & bluesia pop-asenteella eikä yrittänytkään matkia mustaa ilmaisua, toisin kuin esimerkiksi The Animals. Yhtyeen kultakausi kesti vuodet 1963–1967, mutta se esiintyy edelleenkin nostalgiakeikoilla ympäri Eurooppaa.


title: The Swinging Blue Jeans

text: The Swinging Blue Jeans perustettiin vuonna 1959 Liverpoolissa, aluksi nimellä "The Blue Genes". Alkutaival muistuttaa paljon erään toisen liverpoolilaisyhtyeen, The Beatlesin, kehitystä. Molemmat soittivat klassisessa 1960-luvun kokoonpanossa: soolokitara, rytmikitara, bassokitara ja rummut. Lisäksi kumpikin yhtye esiintyi Liverpoolin Cavern Clubilla sekä myös Star Clubilla Saksassa 1960-luvun alkupuolella. Toisin kuin The Beatlesilla, yhtyeellä ei ollut omasta takaa lauluntekijöitä. Ohjelmistoa ammennettiin amerikkalaisista perusrock-kappaleista kuten ”Tutti Frutti” tai ”Shake, Rattle and Roll”.


title: The Swinging Blue Jeans

text: Alkuperäisessä kokoonpanossa soittivat laulaja-kitaristi Ray Ennis, rytmikitaristi Ralph Ellis, basisti Les Braid ja rumpali Norman Kuhlke. Aikanaan alan lehdissä kehuttiin Braidia eräänä parhaista basisteista pop-musiikissa.


title: The Swinging Blue Jeans

text: Ensimmäiset kaksi singleä eivät vielä saavuttaneet vastakaikua yleisössä, mutta vuonna 1964 nousi Englannin listakakkoseksi yhtyeen kolmas single ”Hippy Hippy Shake”. Se oli aikansa tyypillinen tiukkarytminen merseybeat–kappale. Yhtye pääsi esiintymään BBC:n kaikkien aikojen ensimmäiseen "Top of the Pops" -musiikkiohjelmaan.


title: The Swinging Blue Jeans

text: Samana vuonna ilmestyneet ”Good Golly Miss Molly” sekä ”You're No Good” olivat myös hittejä, samoin William J. Ridleyn tuottama albumi ”Blue Jeans A' Swinging”. 1960-luvun loppupuolella yhtyeen menestys hiipui, ja yhtye hajosi väliaikaisesti vuonna 1968. Myöhempiä vaiheita ovat leimanneet lukuisat miehistömuutokset. Alkuperäisistä jäsenistä Les Braid oli mukana vuoteen 2005 ja terveytensä nopeaan heikkenemiseen asti. Ray Ennis ilmoitti eläköitymisestään toukokuussa 2010. Nykyisin kiertävään kokoonpanoon ei siis kuulu yhtään alkuperäisjäsentä.


title: The Swinging Blue Jeans

text: The Swinging Blue Jeans on esiintynyt muutaman kerran Suomessa, muun muassa Kemin työväentalolla 7.10.1965, Kovan Päivän Ilta ry:n järjestämällä keikalla Parikkalassa heinäkuussa 2013, Viikinsaaren maihinnousussa Tampereella 2009 ja Ilovaarirockissa 2001.


title: Rudy Galindo

text: Val Joe ”Rudy” Galindo (s. 7. syyskuuta 1969) on yhdysvaltalainen taitoluistelija. Hän on menestynyt urallaan sekä yksin- että pariluistelussa.


title: Rudy Galindo

text: Galindo on Yhdysvaltain-mestari miesten yksinluistelussa vuodelta 1996 ja pariluistelussa vuosilta 1989–1990 parinsa Kristi Yamaguchin kanssa.


title: Rudy Galindo

text: Maailmanmestaruuskilpailuissa Galindo ylsi pronssille vuonna 1996. Jo ennen aikuisuraansa hän oli sekä yksin- että pariluistelun juniorimaailmanmestari.


title: Rudy Galindo

text: Galindo on meksikonamerikkalainen ja kasvoi parakki- ja asuntovaunukylässä. Galindo on avoimesti homoseksuaali ja kärsii HIV-infektiosta, joka diagnosoitiin vuonna 2000. Hänellä on tekolonkat.


title: Rudy Galindo

text: Galindon veli kuoli AIDSiin ja isä sydänkohtaukseen.


title: Altena

text: Altena on kaupunki Nordrhein-Westfalenin osavaltiossa Saksassa. Sen pinta-ala on 44,29 km² . Vuoden 2011 väestönlaskennassa siellä oli 18 218 asukasta.


title: The Legacy (Testamentin albumi)

text: The Legacy on thrash metal -yhtye Testamentin vuonna 1987 julkaistu debyyttialbumi. Albumi jäi melko vähälle huomiolle mediassa, mutta siitä tuli suosittu thrash metal -piireissä.


title: Punaparta (elokuva)

text: Punaparta on japanilainen elokuva vuodelta 1965. Akira Kurosawan ohjaama elokuva kertoo maalaislääkärin ja hänen harjoitteijansa välisestä suhteesta. Yli kolmetuntinen Punaparta oli Kurosawan viimeinen mustavalkoinen elokuva. Eräiden arvostelijoiden mukaan se on harvinainen tapaus: onnistunut elokuva, joka kertoo hyvästä ihmisestä.


title: Punaparta (elokuva)

text: Elokuva oli myös Kurosawan ja Toshiro Mifunen viimeinen yhteistyö.


title: Punaparta (elokuva)

text: "Punaparta" sai Suomessa ensi-iltansa vasta 1979, jolloin se sai suomalaisilta elokuvakriitikoilta kolmanneksi eniten ääniä elokuvakerholehti Projektion järjestämässä äänestyksessä vuoden parhaista ensi-iltaelokuvista.


title: Urpo Lauri

text: Urpo Lauri (8. heinäkuuta 1919 Suursaari – 31. tammikuuta 1962 Helsinki) oli suomalainen teatteriohjaaja, radiokuunnelmien ohjaaja, dramaturgi ja kääntäjä. Hän on dramatisoinut F. E. Sillanpään kolme kirjaa "Elämä ja aurinko" (1956), "Hiltu ja Ragnar" (1956) ja "Miehen tie" (1958). Hänen ohjaamiaan kuunnelmia ovat muun muassa Eugene O'Neillin "Elektran on murhe" ja Leo Tolstoin novelliin perustuva "Paljonko ihminen tarvitsee maata". Hän voitti myös vuoden 1955 parhaan käsikirjoituksen Jussi-palkinnon Roland af Hällströmin kanssa elokuvasta "Ryysyrannan Jooseppi".


title: Urpo Lauri

text: Käsikirjoittajana.


title: Peter Greene

text: Peter Greene (s. 8. lokakuuta 1965, Montclair, New Jersey) on yhdysvaltalainen näyttelijä.


title: Peter Greene

text: Greene teki ensimmäiset elokuva -ja televisioroolinsa 1990-luvun alkupuolella. Hänet tunnetaan muun muassa rooleistaan elokuvissa "Pulp Fiction – tarinoita väkivallasta", jossa hän esitti rasisistista poliisia Zediä, ja "The Mask – naamiosta", jossa hän esitti Dorian Tyrell -nimistä roistoa.


title: Peter Greene

text: Greenen ura on jatkunut vakaana, mutta hän ei ole ainakaan toistaiseksi päätynyt pääosarooleihin.


title: Bear Stearns

text: The Bear Stearns Companies, Inc. eli Bear Stearns oli yhdysvaltalainen investointipankki. Bear Stearns oli viimeisenä toimintavuonnaan Yhdysvaltojen viidenneksi suurin ja yksi maailman merkittävimmistä investointipankeista. Yrityksen perustivat vuonna 1923 Joseph Bear, Robert Stearns ja Harold Mayer. Yhtiön pääkonttori sijaitsi Manhattanilla ja sillä oli noin 14 000 työntekijää.


title: Bear Stearns

text: Bear Stearns ajautui vakaviin vaikeuksiin vuonna 2007 alkaneen subprime-kriisin aiheuttamien likviditeettiongelmien vuoksi. Maaliskuussa 2008 Yhdysvaltain keskuspankki (FED) järjesti yritykselle hätälainoitusta, mutta se ei riittänyt. Kriisi laukesi, kun 16. maaliskuuta 2008 JPMorgan Chase tarjoutui ostamaan yhtiön. Bear Stearnsin osakekurssi oli ollut vielä tammikuussa 2007 huimat 172 dollaria – nyt sen osakkeet myytiin 10 dollarin kappalehintaan JPMorgan Chaselle (alkuperäinen hyväksytty tarjous vain 2 dollaria per osake, jota nostettiin osakkeenomistajien nostaman ryhmäkanteen sovitteluna). FED solmi lisäksi JPMorgan Chasen kanssa 29 miljardin dollarin lainasopimuksen Bear Stearnsin epälikvidin omaisuuden haltuunottoon liittyvän riskin kattamiseksi.


title: Bear Stearns

text: Bear Stearnsin toiminta päättyi 30. toukokuuta 2008.


title: Christer Sjögren

text: Christer Sjögren (s. 6. huhtikuuta 1950 Hagfors, Ruotsi) on ruotsalainen dansband- ja rock-laulaja. Hänet tunnetaan Vikingarna-yhtyeen laulajana.


title: Christer Sjögren

text: Vuonna 1978 hänestä tuli Vikingarnan jäsen. Sitä ennen hän lauloi yhtyeessä Pelles Orkester.


title: Christer Sjögren

text: Hän pääsi kappaleella "I Love Europe" 15. maaliskuuta 2008 järjestettävään Melodifestivaleniin, jossa valittiin Ruotsin edustaja vuoden 2008 Eurovision laulukilpailuun. Valituksi tuli kuitenkin Charlotte Perrelli.


title: Elän pelossa

text: Elän pelossa on japanilainen elokuva vuodelta 1955. Sen on ohjannut Akira Kurosawa. Elokuva kertoo miehestä, joka pelkää ydinsotaa ja päättää viedä perheensä turvaan Brasiliaan. Se on valmistumisaikansa Japania kuvaava pureva satiiri, joka etääntyy ohjaajan aiempien teosten ihanteista. Elokuvassa on nähty yhteyksiä Shakespearen "Kuningas Leariin".


title: Sanna Nielsen

text: Sanna Nielsen (s. 27. marraskuuta 1984) on ruotsalainen laulaja. Hän on kotoisin Bromöllasta, Skånesta.


title: Sanna Nielsen

text: Sanna Nielsen on osallistunut useita kertoja Melodifestivaleniin. Huomioitavaa on, että hän on osallistuessaan aina päässyt finaaliin asti, vaikkakaan voittoa ei tullut ennen vuotta 2014.


title: Sanna Nielsen

text: Sanna debytoi Ruotsin euroviisukarsinnassa vuonna 2001 kappaleella "I går, i dag" sijoittuen kolmanneksi. Vuonna 2003 hän sijoittui viidenneksi kappaleella "Hela världen för mig", joka keikkui Ruotsin radion Svensktoppen-listalla peräti 35 viikkoa. Kolmannen kerran Sanna Nielsen nähtiin Melodifestivalen-lavalla laulamassa vuonna 2005 Fredrik Kempen kanssa "Du och jag mot världen" -duettoa. Tuolloin sijoitukseksi tuli kahdeksas. 2007 Sannan saaliina oli seitsemäs sija kappaleella "Vågar du, vågar jag".


title: Sanna Nielsen

text: Vuonna 2008 Sanna Nielsen kyynelehti lavalla laulaessaan "Empty room"-balladia. Tämä oli hänen ensimmäinen osallistumisensa englanninkielisellä laululla. Juryt jättivät kappaleen kolmanneksi 74 pisteellä, mutta puhelinäänestäjien mielestä laulu oli illan paras ansaiten heiltä 132 pistettä. Yhteispistemäärällä 206 "Empty room" sijoittui kuitenkin vasta toiseksi Charlotte Perrellin viedessä voiton.


title: Sanna Nielsen

text: Vuonna 2011 Sanna Nielsen oli jälleen Melodifestivalen-finaalissa kamppailemassa edustuspaikasta Düsseldorfissa järjestettävään Eurovision laulukilpailuun. Kappaleen nimi oli "I'm in love" ja se sijoittui neljänneksi. Vuoden 2014 Melodifestivalenin Nielsen voitti kappaleella "Undo" ja edusti Ruotsia Eurovision laulukilpailussa Kööpenhaminassa. Nielsen sijoittui kilpailussa kolmanneksi.


title: Priscilla Lawson

text: Priscilla Lawson (oik. Shortridge, 8. maaliskuuta 1914 Indianapolis, Indiana, Yhdysvallat – 27. elokuuta 1958 Los Angeles, Kalifornia, Yhdysvallat) oli yhdysvaltalainen näyttelijä. Hänet tunnetaan parhaiten prinsessa Auran roolista Flash Gordon -sarjaelokuvassa 1936.


title: Priscilla Lawson

text: Hän voitti kauneuskilpailut Miamissa 1935 ja sai sen ansiosta elokuvasopimuksen Universalin kanssa. Hän sai prinsessa Auran roolin Flash Gordon -sarjakuvaan perustuvassa 13-osaisessa sarjaelokuvassa 1936, mutta Universal ei jatkanut hänen sopimustaan. Hän näytteli sivuosia Paramountin ja MGM:n elokuvissa ennen kuin lopetti näyttelemisen 1941. Hän oli aikanaan tunnetumpi avioliitostaan B-elokuvatähden Alan Curtisin kanssa kuin elokuvistaan.


title: Priscilla Lawson

text: Hän kuoli 44-vuotiaana mahahaavan aiheuttamaan verenvuotoon.


title: Sibel Redzep

text: Sibel Redzep (, s. 12. joulukuuta 1987) on makedonialais-turkkilaista alkuperää oleva ruotsalainen poplaulaja. Hän tuli tunnetuksi päästyään finaaliin ruotsalaisessa "Idol"-kisassa vuonna 2005.


title: Sibel Redzep

text: Redzep osallistui balladilla "That is Where I'll Go" 15. maaliskuuta 2008 järjestettävään Melodifestivaleniin, jossa valitaan Ruotsin edustaja vuoden 2008 Eurovision laulukilpailuun. Edustajaksi valittiin kuitenkin Charlotte Perrelli.


title: Marienhof

text: Marienhof oli vuosina 1992–2011 tehty saksalainen saippuasarja. Sen ensimmäinen jakso esitettiin Saksassa 1. lokakuuta 1992 Das Erste -kanavalla ja viimeinen jakso 15. kesäkuuta 2011.


title: Marienhof

text: Sarjan ensimmäiset 52 jaksoa olivat 45 minuutin mittaisia, ja sarjaa esitettiin Saksassa kaksi kertaa viikossa. Jaksosta 53 lähtien jakson pituutta lyhennettiin puoleen tuntiin, ja sarjaa alettiin esittää päivittäin. Sarjan tapahtumat sijoittuvat Kölnin kuvitteelliseen Marienhofin kaupunginosaan sekä siellä sijaitsevaan ostoskeskukseen.


title: Marienhof

text: Sarjaan tuotettiin kaiken kaikkiaan 4 053 jaksoa. Sarjan monista roolihenkilöistä ainoana alusta loppuun asti oli mukana Viktoria Bramsin esittämä Inge Busch. Sarjassa nähtiin vuosien varrella 25 häät, 48 kuolemaa ja 13 syntymää.


title: Marienhof

text: Suomessa televisiokanava MTV3 esitti "Marienhofin" jaksoja vuosina 1994–2002. Kesällä 2010 sarja palasi joksikin aikaa Suomen televisioon, kun Sub alkoi esittää sarjaa jaksosta 3 614 alkaen.


title: Marienhof

text: Sarjan tunnusmusiikkina on Kismet/SOS-yhtyeen kappale ”Es wird viel passieren”.


title: Wanda Panfil

text: Wanda Marianna Panfil-Gonzales (s. 26. tammikuuta 1959) on puolalainen kestävyysjuoksija. Hän edusti maataan kaksissa kesäolympialaisissa vuosina 1988 ja 1992.


title: Wanda Panfil

text: Panfil voitti naisten maratonin maailmanmestaruuden yleisurheilun maailmanmestaruuskilpailuissa Tokiossa 1991. Hän oli naisten 5 000 metrin nelinkertainen Puolan-mestari (1985, 1987–1989) sekä Puolan vuoden urheilija vuosina 1990 ja 1991.


title: Wanda Panfil

text: Panfil voitti Lontoon (1990), Nagoyan (1990), New Yorkin (1990) ja Bostonin (1991) maratonit.


title: No Quarter (modifikaatio)

text: No Quarter on "n" modifikaatio. Se sisältää samanlaisia ominaisuuksia kuin "ETPub" ja "Jaymod", kuten esimerkiksi kuolleena näyttelemisen, puukon heittämisen ja myrkkypiikin. "No Quarter" sisältää myös uusia ominaisuuksia, kuten uusia ääniä, aseita, univormuja, palkintoja, korjauksia sekä taitojen taso 9. No Quarterin uusin versio on 1.2.9, joka vaatii toimiakseen "Enemy Territoryn" version 2.60b/d.


title: Live Through This

text: Live Through This on Hole-yhtyeen vuonna 1994 julkaistu pitkäsoitto. Se on yhtyeen toinen julkaistu albumi. Albumi sisältää yhtyeen keulakuvan Courtney Loven kuolleen puolison Kurt Cobainin (Nirvana) laulua. Hole tuli kyseisellä albumilla suosituksi singlejen "Miss World", "Doll Parts" ja "Violet" siivittämänä. Yhtyeen basisti Kristen Pfaff kuoli heroiinin yliannostukseen pari kuukautta albumin julkaisun jälkeen ja hänet korvasi Melissa Auf der Maur.Vuonna 1996 "Asking for It" -kappaleesta löydettiin versio, jossa Kurt Cobainin laulu on selkästi kuultavissa. Courtney Love onkin maininnut, että Cobainin taustalaulua on monissa albumin kappaleissa.


title: Live Through This

text: Cobain tuli lokakuussa 1993 kesken Nirvana-yhtyeen "In Utero" -kiertueen tapamaan silloista vaimoaan Courtney Lovea ja lauloi taustoja kappaleissa "Miss World", "Doll Parts", "Asking for It", "Violet" ja "Softer, Softest", joista "Asking for It" -kappaleessa voi kuulla hänen ääntään parhaiten, kuten myös kappaleen "Softer, Softest" loppupuoliskolla.


title: Karvinen herää todellisuuteen

text: Karvinen herää todellisuuteen ("Garfield Gets Real") on vuonna 2007 suoraan DVD:lle julkaistu tietokoneanimaatioelokuva, jonka ohjasivat Mark A.Z. Dippé ja Kyung Ho Lee. Elokuvan käsikirjoitti Jim Davis ja nimikkoroolissa ääninäytteli Frank Welker.


title: Karvinen herää todellisuuteen

text: Karvinen on töissä sarjakuvamaailmassa sijaitsevalla sarjakuvatehtaalla. Toisin kuin ihmiset luulevat, sarjakuvia ei piirretä. Ne valokuvataan, muokataan ja lähetetään oikean maailman sanomalehtiin. Tehtaalla on myös töissä omissa sarjakuvissaan, Billy-karhu ja Randy-kani sekä pitkänenäinen Bonita ja hänen miehensä Valtteri, joka on ammatiltaan keksijä. Eräänä maanantai-aamuna Karvinen, Esko, Osku, Arlene ja Misu matkaavat töihin sarjakuvatehtaalle. Kahvihuoneessa Valtteri esittelee Karviselle haitarin, jolla sieppaa salaa Bonitan keksin. Betty tulee kahvihuoneeseen ja jakaa kaikille käsikirjoitukset päivän sarjakuvastrippejä varten.


title: Karvinen herää todellisuuteen

text: Karvinen istuu aulan sohvalla tympääntyneenä sarjakuvamaailman elämään ja kaipaa jotain vaihtelua. Sarjakuvien tekeminen alkaa valokuvausstudiossa. Oskulla on päivän sarjakuvassa luu, johon hän kiintyy. Rekvisiittahoitaja eli järjestäjä ottaa Oskulta luun, mutta Osku varastaa luun häneltä ja etsii sille piilopaikkaa.


title: Karvinen herää todellisuuteen

text: Sarjakuvien väki on seuraamassa oikean maailman tapahtumia valkokankaalta. Osku löytää studion verhojen takaa läpän joka vie oikeaan maailmaan. Hän päättää sujauttaa luun sinne piiloon järjestäjältä. Hälytyskellot alkavat soida, koska läppä avattiin. Koneenkäyttäjä Elias avaa verhot ja Osku yrittää avata läppää, jotta saisi luun takaisin. Elias käskee Oskun pois ja selittää kaikille, että läppä vie oikeaan maailman, eikä sieltä pääse takaisin, jos sinne menee. Karvinen ei kuuntele, koska näkee oikeassa maailmassa hot dogeja. Karvinen pujahtaa niiden perässä oikeaan maailmaan. Kaikki järkyttyvät, kun näkevät Karvisen kankaalla.


title: Karvinen herää todellisuuteen

text: Kaikki päättävät seurata Karvisen touhuja oikeassa maailmassa. Osku näkee hänen piilottamansa luun puiston polulla ja menee itsekin oikeaan maailmaan. Karvinen on juuri julistanut, että hänellä on edessään ihana, uusi elämä ilman typerää koiraa, kun Osku putkahtaa sanomalehdestä hänen viereensä. Karvinen yrittää heittää Oskun takaisin sarjakuvamaailmaan. Hän luulee, että oikeasta maailmasta pääsee takaisin, kun ei kuunnellut Eliasta. Karvinen järkyttyy, kun Osku kimpoaakin takaisin. Hänen on pakko jatkaa elämää typerän koiran kanssa.


title: Karvinen herää todellisuuteen

text: Puistossa kaksikko tapaa Sepi-kissan, joka ei usko Karvisen ja Oskun olevan sarjakuvamaailmasta. Yhtäkkiä noin kymmenen chihuahuaa äkkäävät Oskun suussa olevan luun ja lähtevät sen perään. Karvinen kuitenkin hoitaa ne pois pelistä. Seuraavan päivän lehdestä Karvinen saa tietää, että hänen sarjakuvansa lopetetaan ja että tilalle etsitään uutta sarjakuvaa. Karvinen ja Osku menvät lehden toimitukseen, missä he yrittävät vakuuttaa tuomariston siitä, että he ovat oikeasti Karvinen ja Osku. Heille tulee kuitenkin vastustajia. Halle ja Hakki ovat ehdokkaina Karvisen korvaavaksi sarjakuvaksi. Yksi tuomareista uskoo Karvisen ja Oskun olevan todella lehdestä tuttu parivaljakko. Hän sanoo, että jos Karvisen sarjakuva ei huomenna ilmesty lehdessä, uusi paikka on Hallella ja Hakilla.


title: Karvinen herää todellisuuteen

text: Karvinen murehtii miten hän ja Osku pääsisivät takaisin sarjakuvamaailmaan. Hän keksii haitaria soittavasta tytöstä pääsytien takaisin sarjakuvamaailmaan. Arlene on lähettänyt aiemmin Karviselle läpästä viestin, että sarjakuvamaailman väki seuraa hänen tekemisiään. Karvinen pyytää Valtteria katsomaan ja kertoo tälle haitarimaisesta laitteesta joka työnnetään valkokankaan läpi, samanlaisesta jolla hän varasti Bonitan keksin. Sen avulla he voivat päästä takaisin. Kaikki sarjakuvamaailmassa ryhtyvät heti rakentamaan kyseistä laitetta.


title: Karvinen herää todellisuuteen

text: Karvinen, Osku ja Sepi nukkuvat vanhassa hylätyssä Muncie-hotellissa ja odottavat laitteen valmistumista. Sepi ei tahdo vieläkään uskoa, että Karvinen ja Osku ovat todella Karvinen ja Osku. Yhtäkkiä Halle ja Hakki saapuvat ja sitovat heidät roikkumaan katosta. Hallen ja Hakin poistuessa kynttilä kaatuu sanomalehden päälle ja koko hotelli syttyy tuleen. Elias on studiossa katselemassa miten Karvinen voi ja näkee Karvisen, Oskun ja Sepin roikkumassa pää alaspäin katosta. Hän ilmoittaa kaikille asiasta ja Valtteri viimeistelee keksintönsä. Sen jälkeen he työntävät Bonitaattoriksi nimetyn laitteen valkokankaan läpi. Sarjakuvamaailma on paineistettu, joten studiossa tulee kauhea imu, joka kuitenkin saadaan tyyntymään ilmastointiteipillä.


title: Karvinen herää todellisuuteen

text: Esko, Valtteri ja Billy-karhu saapuvat Muncie-hotelliin ja vapauttavat Karvisen, Oskun ja Sepin. Silloin Sepi tajuaa, että Karvinen ja Osku olivat oikeasti sarjakuvahahmoja. He ottavat vanhan kaivosvaunun, mutta Oskun luu puuttuu. Osku hakee palavasta huoneesta luutaan ja päätyy roikkumaan kattokruunusta. Karvinen, Esko, Sepi, Valtteri ja Billy-karhu yrittävät pelastaa Oskun, mutta Osku vetääkin Karvisen mukanaan kattokruunuun. Karvinen tarttuu Eskoa kädestä ja vetää koko kaivosvaunun toisen kerroksen portaikosta. Silloin kattokruunu irtoaa katosta ja he lentävät hotellin oven läpi kadulle ja takaisin sarjakuvamaailmaan. Kaikki on taas hyvin. Halle ja Hakki syyttävät toisiaan, miksei heidän sarjakuvansa tullut lehteen ja päätyvät nyrkkitappeluun. Sarjakuvamaailmassa Oskulla on yhä järjestäjän luu. Lopussa selviää, että Bonitaattorin mukana ovat tulleet kaikki chihuahuat, jotka havittelivat Oskun luuta.


title: Frederic Edwin Church

text: Frederic Edwin Church (4. toukokuuta 1826 Hartford, Connecticut – 7. huhtikuuta 1900) oli yhdysvaltalainen taidemaalari. Church kuului aikansa maineikkaimpiin maisemamaalareihin. Church sai työhönsä vaikutteita useista matkoistaan eri puolilla maailmaa. Hän kuului Hudson River -koulukuntaan.


title: Frederic Edwin Church

text: Hänen töidensä joukossa on suurikokoinen "The Heart of the Andes" (1859), joka tätä nykyä sijaitsee Metropolitan Museum of Artin kokoelmissa.


title: Frederic Edwin Church

text: Church pääsi 18-vuotiaana opiskelemaan Thomas Colen johdolla. Church meni vuonna 1860 naimisiin Isabel Carnesin kanssa. Parin kaksi ensimmäistä lasta menehtyivät maaliskuussa 1863 kurkkumätään.


title: Thomas Cole

text: Thomas Cole (1. helmikuuta 1801 – 11. helmikuuta 1848) oli taidemaalari. Hän syntyi Englannin Lancashiressa, mutta muutti vuonna 1818 perheineen Yhdysvaltoihin, jossa hän kuoli pian 47 vuotta täytettyään.


title: Thomas Cole

text: Cole muistetaan Hudson River koulukunnan perustajana. Hän tuli tunnetuksi maisemamaalarina.


title: Thomas Cole

text: Cole opetti 1840-luvulla perintönsä jatkajaa Frederic Edwin Churchia.


title: Elegies

text: Elegies on heavy metal -yhtye Machine Menin toinen studioalbumi, joka julkaistiin Saksassa 8. elokuuta 2005. Muualla Euroopassa 22.8.2005, Japanissa 26.10.2005


title: Pahat nukkuvat hyvin

text: Pahat nukkuvat hyvin on japanilainen elokuva vuodelta 1960. Akira Kurosawan ohjaama elokuva kertoo miehestä, joka pyrkii kostamaan isänsä kuoleman. Se on valmistumisaikansa Japania kuvaava pureva satiiri, joka etääntyy ohjaajansa aiempien teosten ihanteista. Elokuvassa on nähty yhteyksiä Shakespearen Hamletiin.